Selangor umum bajet negeri RM2.45 bilion

SHAH ALAM, 26 November- Kerajaan negeri Selangor memperuntukkan sebanyak RM2.45 bilion dalam Belanjawan 2023 sebagai persediaan mendepani kelembapan ekonomi tahun depan.Menurut Menteri Besar Selangor, Datuk Seri Amirudin Shari keseluruhan jumlah tersebut tinggi sedikit berbanding tahun lalu iaitu RM2.34 bilion."Daripada jumlah tersebut, RM1.25 bilion atau 51 peratus diperuntukkan bagi perbelanjaan mengurus dan RM1.2 bilion atau 49 peratus untuk perbelanjaan pembangunan," katanya.

Beliau berkata demikian dalam pembentangan Belanjawan 2023 Bertemakan #KitaSelangor, Melonjak Kemajuan, Mengerat Perpaduan, Menjayakan Harapan, di sini.Amirudin Shari menyatakan, bagi tahun 2023 kerajaan negeri menganggarkan hasil yang boleh dikutip sebanyak RM2 bilion dan anggaran perbelanjaan sejumlah RM2.45 bilion.Kerajaan negeri Selangor juga mengumumkan Bantuan Khas Kewangan, sebanyak dua bulan setengah gaji kepada semua anggota berkelayakan dan berkhidmat di pentadbiran kerajaan negeri.


Tokoh pendidikan Dr Sidek Baba meninggal dunia

KUALA LUMPUR, 25 November- Tokoh pendidikan Prof Datuk Dr Sidek Baba menghembuskan nafas terakhir di Pusat Perubatan Universiti Malaya (PPUM), di sini malam ini.Perkara itu disahkan anak Allahyarham, Izzudin dalam laman Facebooknya.Beliau memaklumkan jenazah bapanya masih berada di PPUM untuk pengesahan COVID-19."Mohon didoakan agar roh ayahanda dicucuri rahmat dan tergolong dalam kalangan para solihin dan muttaqin," katanya.

Sidek, 76, dilahirkan di Kampung Pulau, Masjid Tanah, Melaka.Beliau pernah menerima Anugerah Perdana Maulidur Rasul Peringkat Kebangsaan pada 2009 selain dilantik sebagai Ahli Majlis Penasihat Pendidikan Kebangsaan pada 2010 dan Timbalan Rektor Universiti Islam Antarabangsa Malaysia (Hal Ehwal Pembangunan Pelajar) dari 1994 hingga 2002.-BERNAMA


6 EXCO Perlis angkat sumpah

(Barisan EXCO Perlis yang baharu bergambar bersama Raja Perlis dan Raja Muda Perlis selepas majlis angkat sumpah di Istana Arau)

KANGAR, 25 November- Enam Ahli Dewan Undangan Negeri (ADUN) Perlis mengangkat sumpah sebagai Ahli Majlis Mesyuarat Kerajaan Negeri (EXCO) di Istana Arau hari ini.Majlis angkat sumpah membabitkan empat ADUN PAS dan dua BERSATU itu berlangsung di hadapan Raja Perlis, Tuanku Syed Sirajuddin Putra Jamalullail dan turut disaksikan Raja Muda Perlis, Tuanku Syed Faizuddin Putra Jamalullail di Bilik Hijau Istana Arau, di sini, selepas masing-masing menerima watikah pelantikan daripada baginda.ADUN yang dilantik dua daripada Bersatu adalah Izizam Ibrahim (Titi Tinggi); Megat Hashirat Hassan (Pauh); manakala empat ADUN PAS iaitu Muhammad Azmir Azizan (Santan); Fakhrul Anwar Ismail (Bintong),  Wan Badariah Wan Saad (Mata Ayer) dan Razali Saad (Simpang Empat).

(Menteri Besar Perlis, Mohd Shukri Ramli)

Menteri Besar Perlis yang juga ADUN Sanglang, Mohd Shukri Ramli menerajui portfolio Penatdbiran dan Kewangan; Pelaburan dan Perdagangan Antarabangsa; Perancangan Ekonomi dan Pembangunan Industri; Hal Ehwal Tanah dan Sumber Asli; Keselamatan dan Ketenteraman Awam serta Pembangunan Pusat Pertumbuhan Baru."Seperti mana yang disarankan oleh DYMM Tuanku bahawa wakil rakyat itu dia tiada masa bekerja, 24 jam bekerja. Jadi kita ingat sebagai kerajaan yang baru, untuk negeri Perlis ini prestasi semua wakil rakyat akan dinilai oleh rakyat dan apa sumbangan kami kepada rakyat akan dinilai. Jadi kami amat mengalu-alukan buah fikiran dan juga sokongan daripada semua," katanya kepada media selepas menghadiri Istiadat Pelantikan dan Mengangkat Sumpah Jawatan Ahli-Ahli Majlis Mesyuarat Kerajaan Negeri Perlis yang berlangsung di Istana Arau.Tempoh memegang jawatan bagi setiap EXCO ialah mulai 25 November 2022 hingga 24 November 2023, dimana penggal perkhidmatan setiap EXCO akan disambung semula apabila genap setahun berkhidmat.Perikatan Nasional (PN) membentuk kerajaan negeri di Perlis berikutan kejayaan gabungan itu memenangi 14 daripada 15 kawasan Dewan Undangan Negeri (DUN)  dipertandingkan pada Pilihan Raya Umum ke-15 (PRU15) Sabtu lalu dan hanya Indera Kayangan dimenangi Pakatan Harapan menerusi Gan Ay Ling.

Kejayaan mengejutkan itu sekali gus menamatkan penguasaan Barisan Nasional (BN) di Perlis sejak 65 tahun lalu.


Negeri Sembilan bentang belanjawan 2023 defisit RM100 juta

SEREMBAN, 25 November- Kerajaan Negeri Sembilan membentangkan Belanjawan 2023 dengan defisit berjumlah RM100 juta. Menurut Menteri Besar, Datuk Seri Aminuddin Harun, anggaran belanja mengurus pada tahun hadapan adalah sebanyak RM550 juta berbanding anggaran hasil berjumlah RM450 juta dan peruntukan bagi perbelanjaan pembangunan pula adalah sebanyak RM130 juta. Bertemakan 'Melunas Janji Menggalas Harapan' sembilan bidang disediakan dengan 64 inisiatif melibatkan peruntukan sebanyak RM107 juta.

(Menteri Besar, Datuk Seri Aminuddin Harun)

"Sebanyak 22 inisiatif baru akan diperkenalkan dan 42 inisiatif sedia ada akan di kekalkan menjadikan inisiatif belanjawan 2023 adalah sebanyak 64 inisiatif dengan peruntukan sejumlah RM107 juta," katanya.Belanjawan Negeri Sembilan 2022 akan dilaksana dengan memberi fokus kepada sembilan bidang tumpuan.Ia merangkumi Jaminan Bekalan Makanan, Ekonomi Rakyat, Pendidikan, Kebajikan, Pemerkasaan Komuniti, Belia dan Wanita, Kerohanian dan Agama, Adat dan Pelancongan serta Pentadbiran.Beliau berkata demikian ketika membentangkan Belanjawan Negeri Sembilan Tahun 2023 pada Persidangan Keempat (Belanjawan), Penggal Kelima Dewan Undangan Negeri (DUN) Negeri Sembilan Ke-14 di Seremban. Datuk Seri Aminuddin turut mengumumkan pemberian Bantuan Khas Kewangan satu bulan setengah gaji atau minimum RM2,500 kepada seramai 5,599 orang penjawat awam di Negeri Sembilan.


DRB-Hicom sokong kreativiti tempatan

KUALA LUMPUR, 25 November- DRB-HICOM melalui anak syarikatnya Edaran Otomobil Nasional Berhad berbesar hati diberi peluang menyokong kreativiti bakat tempatan.Syarikat konglomerat itu hari ini menyerahkan hadiah berupa sebuah Mitsubishi Xpander kepada pelakon veteran, Fauziah Nawi yang telah dinobatkan sebagai Tokoh Seri Angkasa di Anugerah Seri Angkasa 2022 yang diadakan pada 30 Oktober lalu.

(Pelakon veteran, Fauziah Nawi dinobatkan Tokoh Seri Angkasa menerima Mitsubishi Xpander daripada DRB Hicom)

Ketua Komunikasi Strategik Kumpulan DRB-HICOM, Mahmood Razak Bahman berkata pihaknya komited memainkan peranan membantu lagenda industri seni tanah air itu terutamanya apabila kereta yang dimiliki beliau terbakar kira-kira 4 tahun lalu dan tidak berkemampuan untuk membeli kereta baharu."Kita harap ibu yang sudah tidak ada kereta dekat 10 tahun tak silap saya...dapat menjalani aktif teater, masih aktif dalam lakonan .. dapat memudahkan beliau menjalankan tugas. Kita diberitahu oleh penganjur waktu itu ialah sebuah MPV, MPV yang sesuai jadi bila kita fikir balik..XPander adalah sebuah kereta yang popular mendahului segmennya dari segi jualan, kereta yang efisien dari segi pengguinaan minyak dan reka bentuk yang menarik..jadi kita memutuskan untuk beri Mitsubishi XPander," kata Mahmood Razak.Pelakon veteran yang juga Tokoh Seri Angkasa 2022, Fauziah Nawi menzahirkan setinggi-tinggi penghargaan kepada DRB-HICOM dan berharap lebih banyak syarikat konglomerat bakal mengambil inisiatif untuk membantu insan seni. "Bila Allah mengabulkan doa saya..yang saya nak satu kereta sebab saya dah tiada personal car. Saya bersyukur, terima kasih DRB Hicom. Diharap anugerah ini akan menjadi satu pemangkin kepada semua yang sebaya saya untuk jangan berputus asa , jika sudah sampai masa kita menerima penganugerahan..dan kita berhak menerimanya.. kita pasti menerimanya, insyaallah. Kita minta lepas ini ramai lagi untuk tampil seperti DRB-Hicom untuk membantu insan seni, terutama untuk mereka yang sudah melakukan sesuatu mengikut kemampuan mereka," katanya.Kunci kenderaan tersebut diserahkan oleh Ketua Komunikasi Strategik DRB-HICOM, Mahmod Razak Bahman dan Ketua Pengedaran Automotif DRB-HICOM Bhd, Akkbar Danial kepada pelakon veteran Fauziah Nawi dalam sebuah majlis ringkas di cawangan EON Auto Mart, Jalan Ampang petang tadi.


Anwar tidak pertimbang pegang jawatan Menteri Kewangan

(Datuk Seri Anwar beramah-mesra dengan orang ramai selepas menunaikan solat Jumaat di Masjid Putra)

PUTRAJAYA, 25 November- Perdana Menteri Datuk Seri Anwar Ibrahim tidak mempertimbangkan untuk memegang jawatan Menteri Kewangan buat masa ini.Namun beliau yang juga Ahli Parlimen Tambun berkata akan melihat semua kemungkinan sebelum membuat keputusan muktamad."Kami akan melihat semua kemungkinan tetapi pada masa ini saya tidak mempertimbangkannya (memegang jawatan Menteri Kewangan)," katanya  selepas menunaikan solat Jumaat di Masjid Putra di sini.Ketibaan Perdana Menteri pada pukul 1 tengah hari disambut oleh beberapa jawatankuasa masjid dan jemaah di pintu masuk utama.

(Datuk Seri Anwar Ibrahim menunaikan solat Jumaat di Masjid Putra)

Mengulas mengenai hari pertamanya sebagai Perdana Menteri secara rasmi, Anwar berkata: “"Bagus dan sibuk dengan pelbagai isu yang perlu diselesaikan.”Anwar sebelum ini pernah memegang portfolio Menteri Kewangan selama lapan tahun antara 1990 hingga 1998 di bawah kepimpinan Tun Dr Mahathir Mohamad.Terdahulu beliau turut memaklumkan bercadang mengurangkan saiz kabinetnya, selain sedang mendapatkan persetujuan daripada calon menteri untuk mengurangkan gaji mereka.


Pembentukan kerajaan perpaduan disambut baik demi kestabilan politik dan ekonomi negara

LABUAN, 25 November-Pembentukan Kerajaan Perpaduan disambut baik demi kestabilan politik dan ekonomi negara di samping menjaga kesejahteraan rakyat. Pengerusi Parti Amanah Labuan, Datuk Wira Dr Ramli Tahir berkata, pengalaman yang dimiliki oleh Datuk Seri Anwar Ibrahim sebagai bekas Menteri Kewangan mampu melonjakkan kembali ekonomi negara ke arah lebih baik."Jadi sudah tentulah saya mengharapkan dengan adanya kesepakatan dengan adanya.. kerajaan perpaduan ini ianya dapat merancang lebih baik lagi bagaimana untuk mengatasi masalah ekonomi kita dan saya sudah pasti dengan pengalaman yang ada pada Datuk Seri Anwar Ibrahim sudah tentulah beliau akan meneraju dan memacu semula ekonomi kita ke arah yang lebih.. mampan," katanya kepada media,

(Pengerusi Parti AMANAH Labuan, Datuk Wira Dr Ramli Tahir)

Beliau berkata demikian ketika ditemui pemberita di Labuan.

Kerajaan perpaduan yang diusulkan oleh Yang diPertuan Agong, Al-Sultan Abdullah Ri'ayatuddin Al-Mustafa Billah Shah dianggotai Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) Terdahulu, Anwar, 75 tahun dilantik menjadi Perdana Menteri Ke-10 memperkenan pelantikannya selaras Perkara 40(2)(a) dan Perkara 43(2)(a) Perlembagaan Persekutuan


Final Piala FA: Perkhidmatan LRT stesen Bukit Jalil dilanjutkan

KUALA LUMPUR, 25 November- Operasi perkhidmatan LRT di Stesen Bukit Jalil akan dilanjutkan sehingga jam 1 pagi pada 26 November 2022.Ia berikutan perlawanan akhir Piala Malaysia 2022 antara Johor Darul Ta’zim (JDT) dan Selangor FC di Stadium Nasional di Bukit Jalil pada malam esok.

Menurusi kenyatan media yang dikeluarkan oleh pihak Prasarana, lanjutan ini bagi menyokong keperluan pengguna untuk menyaksikan perlawanan akhir TM Piala Malaysia. "Pengguna diminta menggunakan kad TnG untuk kelancaran perjalanan dan operasi stesen-stesen sambungan akan turut dilanjutkan bagi membawa penumpang ke destinasi akhir," katanya.


Ibu Adly Zahari meninggal dunia

DURIAN TUNGGAL, 25 November- Ibu kepada Ahli Parlimen Alor Gajah yang juga bekas Ketua Menteri Melaka, Adly Zahari iaitu Hajah Edah Puteh selamat dikebumikan di Tanah Perkuburan Islam Durian Tunggal di sini selepas solat Jumaat tadi.Allahyarham yang berusia 80 tahun meninggal dunia akibat kanser.

"Alhamdulillah, urusan pengebumian jenazah bonda YB Adly Zahari telah selamat disempurnakan jam 2.30 petang ini.

"Sama-sama kita doakan almarhumah Hajah Edah binti Puteh, bonda YB Adly Zahari ditempatkan bersama insan yang beriman dan beramal soleh. #Alfatihah," menurut perkongsian Facebook Adly Zahari.

Allahyarham meninggal dunia di Subang Jaya, Selangor pada pukul 7.00 pagi tadi.Seramai kira-kira 100 orang tetamu hadir pada majlis pengebumian itu termasuk Yang Dipertua Negeri, Tun Mohd Ali Mohd Rustam dan Ketua Menteri Melaka, Datuk Seri Sulaiman Md Ali.

(Adly Zahari di Tanah Perkuburan Islam Durian Tunggal)


KASA teruskan projek pengindahan Sungai Melaka Parcel 2

PENGKALAN RAMA, 25 November-Kementerian Alam Sekitar dan Air (KASA) akan meneruskan Projek Pembersihan dan Pengindahan Sungai Melaka Parcel 2 dengan peruntukkan RM30 juta dalam masa terdekat .Ketua Setiausahanya, Datuk Seri Zaini Ujang berkata , Pakej 1 sedang dalam proses memuktamadkan pelantikan kontraktor penyelamat bagi menyiapkan keseluruhan baki kerja.“projek fasa 1 projek fasa 2. fasa 2 ini terbahagi kepada 3 pakej .pakej pertama pakej kedua pakej ketiga .pakej pertama ini yang tak siap inilah sampai ke jambatan ada satu jambatan itu yang tak siap .pakej kedua ketiga dah siap dan diserahkan pun pada kerajaan negeri Melaka", katanya kepada media.

(Ketua Setiausaha Kementerian Alam Sekitar dan Air, Datuk Seri Zaini Ujang)

Beliau berkata demikian selepas lawatan ke Projek Pembersihan dan Pengindahan Sungai Melaka Parcel 2 bersama Yang DiPertua Negeri Melaka , Tun Mohd Ali Mohd Rustam.


Isnin cuti, tarikh UPKK ditangguhkan kepada 5 Disember

KUALA LUMPUR, 25 November- Ujian Penilaian Kelas KAFA (UPKK) Tahun 2022 kali kedua ditangguhkan kepada 5 Disember depan.Jabatan Kemajuan Islam Malaysia (JAKIM) dalam kenyataan memaklumkan bahawa ujian tersebut sepatutnya diadakan pada 28 November, namun ditangguhkan kerana cuti peristiwa pada tarikh berkenaan.“Penangguhan itu dibuat berdasarkan pengumuman cuti peristiwa pada 28 November oleh Perdana Menteri, Datuk Seri Anwar Ibrahim, semalam.“Ujian itu membabitkan subjek UPKK 02/01 Ulum Syari’ah (Aqidah dan Ibadah) yang berlangsung pada pukul 2.15 hingga 3.45 petang,” katanya.JAKIM menambah pihaknya amat prihatin dengan keputusan yang telah ditetapkan dan menghargai komitmen semua pihak dalam melaksanakan UPKK Tahun 2022.


Lelaki hilang ketika daki Bukit Durian

(Operasi SAR mangsa disambung pada jam 7 pagi tadi)

PAGOH, 25 November- Seorang lelaki dilaporkan hilang ketika mendaki bersama 20 rakannya di kawasan Bukit Durian, di sini, semalam.Komander Operasi dari Balai Bomba dan Penyelamat (BBP) Pagoh, Penolong Pegawai Bomba, Mohd Fadli Ismail berkata, pihaknya menerima panggilan kecemasan mengenai kejadian pada pukul 12.59 tengah malam.

Mohd Fadli berkata, mangsa, Goh Sang Seng, 56, mendaki bersama 20 rakannya pada pukul 7.00 malam semalam sebelum dikesan hilang."Rakan-rakan mangsa yang menyedari kehilangan lelaki berkenaan cuba mencarinya tetapi gagal ditemukan sebelum meminta bantuan bomba," katanya.Operasi mencari dan menyelamat (SAR) mangsa disambung pada pukul 7.00 pagi tadi.Katanya, seramai 11 anggota daripada BBP Pagoh, satu jentera FRT dan satu jentera LFRT dihantar ke tempat kejadian.

(Bomba berbincang dengan rakan mangsa di kawasan Bukit Durian)


Isu kos sara hidup jadi keutamaan kerajaan perpaduan - PM

PUTRAJAYA, 25 November- Perdana Menteri Datuk Seri Anwar Ibrahim menegaskan, perbincangan lebih teliti dan tindakan segera melibatkan isu kos sara hidup akan dilakukan dalam masa terdekat.Usaha untuk menangani isu tersebut ketika ini akan menjadi keutamaannya setelah diberi mandat menjawat jawatan sebagai Perdana Menteri."Walaupun positif umpamanya dengan kekuatan ringgit sekarang dan juga soal bursa saham yang menunjukkan keyakinan kepada pentadbiran kerajaan sekarang, tetapi saya masih merasa keutamaan itu harus terhadap kos sara hidup iaitu harga barang yang mencengkam dan menekan kehidupan rakyat. Jadi saya mohon perbincangan lebih teliti dan tindakan segera untuk kurang tekakan ini. Saya akan adakan mesyuarat segera dengan agensi, jabatan berkenaan dalam masa terdekat,"katanya.

(Perdana Menteri Datuk Seri Anwar Ibrahim)

Anwar yakin kerajaan bawah kepimpinan beliau akan dapat mengurangkan beban yang dialami rakyat ketika ini. Untuk itu, satu pertemuan bersama agensi serta jabatan berkaitan akan diadakan selewat-lewatnya isnin ini bagi memperhalusi isu berkaitan perkara tersebut."Keutamaan itu harus terhadap kos sara hidup harga barang yang mencengkam dan menekan kehidupan rakyat...jadi saya telah memohon supaya perbincangan lebih teliti dan tindakan segera untuk mengurangkan tekanan ini,"katanya kepada media pada hari pertamanya di Perdana Putra, Putrajaya.Sementara itu, kabinet baharu pimpinan Perdana Menteri Ke-10 dijangka akan diumumkan dalam masa terdekat.Datuk Seri Anwar Ibrahim berkata, ketika ini pembentukannya masih dalam proses perbincangan."Saiznya akan diperkecilkan dan saya minta ahli-ahli kabinet baru untuk setuju untuk mengurangkan gaji mereka. Tapi ini dalam proses perbincangan, dan persiapan," katanyaMenurut Datuk Seri Anwar, beliau akan merujuk parti-parti terlibat berhubung pembentukan kabinet baharu itu.Sebelum ini, beliau dilaporkan berkata akan mengecilkan saiz kabinet kepada maksimum 25 menteri berbanding 31 menteri ketika pentadbiran bekas Perdana Menteri Ke-9, Datuk Seri Ismail Sabri Yaakob.


Rakyat sambut baik pelantikan Anwar, harap mampu stabilkan kembali ekonomi negara

JOHOR BAHARU, 25 November-Pelantikan Pengerusi Pakatan Harapan (PH) yang juga Presiden Parti Keadilan Rakyat (PKR) Datuk Seri Anwar Ibrahim sebagai Perdana Menteri Malaysia ke-10 semalam, disambut baik rakyat Malaysia.

Beberapa penduduk di sini menyifatkan pelantikan Perdana Menteri baharu itu penting bagi mengembalikan kestabilan ekonomi negara.

Salah seorang penduduk Muzafar Abas berkata, rakyat perlu memberi peluang kepada Anwar untuk menjalankan tanggungjawabnya sebagai pemimpin.

(Salah seorang penduduk, Muzafar Abas yang ditemui media)

"Cabaran tahun depan, memang banyak, ekonomi, kewangan, jadi jadi kita tahu pengalaman dia ada, dan hubungan dia dengan luar negara, sangat baik, walaupun kita tahu dia mengalami banyak cabaran…jadi sama sama-sama lah kita bantu dia, kita sokong dia, kita bagi dia peluang, katanya kepada media.Bagi Sarena Teguh, yang bekerja sebagai Pembantu Pengurus Swasta, beliau berpendapat hak-hak istimewa orang Melayu seperti mana termaktub dalam perlembagaan Malaysia perlulah diberi perhatian." Apa yang ada dalam Perlembagaan Malaysia, dijaga dengan sebaiknya, selebih itu, keadilan, keharmonian, kecekapan mentadbir negara, dan sudah tentu ekonomi dibaik pulih…. dan juga berharap sangat supaya projek atau pembangunan yang pihak kerajaan terdahulu lakukan, diteruskan."Bagi ahli perniagaan, Datuk Seri Mohd Harun Rahim, beliau mahu melihat ahli politik segera menghentikan pergeseran sesama sendiri sebaliknya bersama-sama berganding bahu bagi mewujudkan kestabilan politik negara."Kepada semua ahli politik, cukup-cukup berpolitik, kita sama-sama berganding bahu, bekerjasama, pastikan kerajaan yang ada ini, kita bantu, pastikan negara kita ini kembali berada di landasan betul, kita bagi dia tempoh masa lima tahun", katanya ketika ditemui media.


Tahniah Anwar, PN akan teruskan perjuangan - Muhyiddin

KUALA LUMPUR, 25 November- Pengerusi Perikatan Nasional (PN), Tan Sri Muhyiddin Yassin, mengucapkan tahniah kepada Datuk Seri Anwar Ibrahim atas pelantikannya sebagai Perdana Menteri Ke-10.Dalam masa sama, beliau yang juga bekas Perdana Menteri menegaskan PN akan memainkan peranan semak dan imbang dalam Parlimen dengan membawa suara rakyat selaras prinsip demokrasi berparlimen."Dengan Kerajaan Persekutuan diterajui oleh Pakatan Harapan, Perikatan Nasional akan memainkan peranan semak dan imbang dalam Parlimen Malaysia dengan membawa suara rakyat selaras dengan prinsip Demokrasi Berparlimen."Bergerak ke hadapan, PN akan meneruskan perjuangan demi kesejahteraan rakyat dan kemakmuran negara berpandukan prinsip 'Prihatin, Bersih dan Stabil'," katanya dalam hantaran melalui Facebook beliau, hari ini.

Pada Pilihan Raya Umum Ke-15 (PRU15) lalu, gabungan parti yang bertanding bawah PN ialah Bersatu, PAS, Gerakan, Parti Maju Sabah (SAPP) dan Parti Solidariti Tanah AirKu (STAR).


Datuk Seri Anwar makan tengah hari dengan rakyat di medan selera

(Datuk Seri Anwar beramah mesra dengan orang ramai)

PUTRAJAYA, 25 November- Perdana Menteri, Datuk Seri Anwar Ibrahim hari ini menyantuni orang ramai dan singgah makan tengah hari di Medan Selera Presint 8, di Putrajaya pada pukul 12.20 tengah hari tadi.Meskipun jadual beliau padat dengan senarai tugasan hari pertama, pemimpin nombor satu negara itu sempat meluangkan masa lebih 30 minit di lokasi itu, sebelum menunaikan solat Jumaat di Masjid Putra, Putrajaya.Orang ramai kelihatan teruja dan menyambut kehadiran Perdana Menteri dengan mesra di medan selera itu.Peluang itu juga dimanfaatkan sepenuhnya oleh mereka dengan merakam foto bersama Perdana Menteri Ke-10 itu.Terdahulu Datuk Seri Anwar memulakan tugasnya secara rasmi di Pejabat Perdana Menteri pagi tadi.

(Ketua Setiausaha Negara, Tan Sri Mohd Zuki Ali turut bersama Datuk Seri Anwar menikmati makan tengah hari di Medan Selera Presit 8 Putrajaya)


GRS sah sertai kerajaan perpaduan - PM

PUTRAJAYA, 25 November- Gabungan Rakyat Sabah (GRS) mengesahkan bahawa parti gabungan itu menyertai kerajaan perpaduan pimpinan Perdana Menteri, Datuk Seri Anwar Ibrahim.Jelas Anwar, perkara itu dimaklumkan Pengerusi GRS, Datuk Seri Hajiji Noor kepada beliau sekali gus menjadikan kekuatan induk kerajaan perpaduan kini mencecah dua pertiga ahli Parlimen.“Datuk Seri Hajiji memaklumkan bahawa GRS juga secara rasmi menyertai kerajaan perpaduan. Ini bermakna kekuatan induk yang saya umumkan semalam termasuk GPS dan sekarang GRS menunjukkan kita sudah mencecah kekuatan dua pertiga ahli Parlimen.“Ia akan memperkukuh kestabilan politik negara dan boleh menumpukan perhatian dalam kerja-kerja kita untuk mengangkat martabat negara dan mengukuhkan ekonomi dengan maksud untuk membela nasib rakyat,” katanya dalam sidang media di Pejabat Perdana Menteri, di sini hari ini.Kerajaan perpaduan kini merangkumi blok parti Pakatan Harapan (PH), Barisan Nasioanal (BN), Gabungan Parti Sarawak (GPS) dan GRS.Dalam sidang media sama, Anwar menjelaskan bahawa isu kos sara hidup khususnya berkaitan harga barangan menjadi keutamaan pentadbirannya.Justeru, Perdana Menteri berkata, beliau akan mengadakan pertemuan segera dengan jabatan dan agensi berkaitan untuk membincangkan perkara berkenaan, selewat-lewatnya Isnin ini."Saya akan mengadakan pertemuan segera dengan jabatan dan agensi berkenaan dalam masa terdekat dan jika mereka tidak keberatan saya akan mohon mereka adakan pertemuan khas hujung minggu atau Isnin ini, walaupun saya faham cuti awam (umum)," katanya.


Tun M ucap tahniah, selamat maju jaya kepada Anwar

KUALA LUMPUR, 25 November- Bekas Perdana Menteri yang juga Pengerusi Pejuang Tanah Air (PEJUANG), Tun Dr Mahathir Mohamad mengucapkan tahniah kepada Datuk Seri Anwar Ibrahim atas pelantikannya sebagai Perdana Menteri Malaysia Ke-10.Dalam perkongsian di Twitter, Mahathir turut menyatakan selamat maju jaya kepada Anwar."Saya ucap tahniah kepada Datuk Seri Anwar Ibrahim atas pelantikan sebagai Perdana Menteri Malaysia yang Ke-10. Selamat maju jaya," katanya.Ucapan itu menyusul sehari selepas Pengerusi Pakatan Harapan (PH) itu mengangkat sumpah sebagai Perdana Menteri.Anwar, 75, mengangkat sumpah sebagai Perdana Menteri selepas mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah selaras Perkara 40(2)(a) dan Perkara 43(2)(a) Perlembagaan Persekutuan.


Johor cuti peristiwa Ahad ini, sempena aksi akhir Piala Malaysia

JOHOR BAHRU, 25 November- Kerajaan Johor mengumumkan cuti peristiwa, Ahad ini, sempena perlawanan akhir Piala Malaysia Johor Darul Takzim (JDT) menentang Selangor FC, esok.Menteri Besar Johor, Datuk Onn Hafiz Ghazi berkata, cuti berkenaan juga bagi menghargai sokongan padu rakyat kepada skuad Harimau Selatan.Sultan Johor, Sultan Ibrahim Sultan Iskandar memberi perkenan untuk meraikan kejayaan JDT mara ke perlawanan akhir selain menyatakan Tunku Mahkota Johor, Tunku Ismail Sultan Ibrahim menjadi inspirasi orang muda Johor dan sentiasa menyokong atlet-atlet negeri.Sementara itu, Setiausaha Kerajaan Johor, Tan Sri Dr. Azmi Rohani memberitahu, cuti peristiwa itu untuk memudahkan para penyokong menyaksikan perlawanan akhir Piala Malaysia serta memberi keselesaan kepada mereka merancang dan mengatur perjalanan supaya tidak tergesa-gesa dan selamat.Pengisytiharan cuti tersebut selaras dengan Seksyen 8 dan 9, Akta Hari Kelepasan 1951 (Akta 369).

(Setiausaha Kerajaan Johor, Tan Sri Dr. Azmi Rohani)


Polis siasat kes hina azan di Manjung

(Polis siasat pemilik FB 'Jacky Chan')

MANJUNG, 25 November- Polis membuka kertas siasatan membabitkan kes penghinaan terhadap laungan azan di sebuah masjid di Manjung, Perak.Ketua Polis Daerah Manjung, Asisten Komisioner Nor Omar Sappi berkata, pihaknya menerima laporan berkaitan kes itu pada pukul 5.45 petang, kelmarin.Menurut beliau, pihak polis kini menyiasat pemilik akaun Facebook dikenali sebagai 'Jacky Chan' yang membuat perkongsian catatan tersebut."Perkongsian terbabit menyentuh sensitiviti dan kebebasan mengamalkan ajaran agama Islam. Perbuatan ini boleh menggugat keharmonian kaum di negara ini."Tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam," katanya dalam satu kenyataan.Kes disiasat mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.Nor Omar menasihatkan orang ramai agar tidak membuat sebarang spekulasi yang boleh menjejaskan siasatan dan meminta orang ramai agar cakna serta prihatin terhadap isu-isu yang menyentuh sensitiviti perkauman dan keagamaan di kalangan masyarakat.


Mesyuarat Penggal Pertama Parlimen ke-15, bersidang pada Disember

KUALA LUMPUR, 25 November - Kebuntuan politik yang akhirnya terungkai semalam nyata memudahkan tadbir urus negara pada hari mendatang.Yang Dipertua Dewan Rakyat, Tan Sri Azhar Azizan Harun memaklumkan, Mesyuarat Penggal Pertama Parlimen Kelima Belas bakal bersidang bulan depan bagi Perlaksanaan Mini Bajet 2023 yang perlu diluluskan sebelum penghujung tahun ini.Ia bagi menjamin operasi kerajaan pada tahun hadapan yang akan diperincikan bersama Perdana Menteri dalam masa terdekat."Saya rasa perhatian terutama sekarang mini bajet mesti punyai sekurang mini bajet, jamin operasi negara berjalan lancar dari Januari. Buat sebelum tahun baharu..Insya-Allah saya akan duduk dengan PM bincang cara sesuai buka parlimen ke-15," kata Azhar di sini.

(Azhar bercakap kepada pemberita selepas menghadiriIstiadat Pengurniaan Surat Cara Pelantikandan Mengangkat Sumpah Jawatan dan Setia serta Sumpah Simpan Rahsiadi Istana Negara)


Pusat Alat Ganti Serantau, Proton akan dibuka di Sarawak

KUALA LUMPUR, 25 November - Proton Holdings Bhd akan membuka Pusat Alat Ganti Serantau (RPC) baharu di Kuching, Sarawak, bagi memenuhi permintaan yang semakin meningkat di Sabah dan Sarawak.Timbalan Ketua Pegawai Eksekutifnya, Roslan Abdullah berkata, kemudahan seluas 28,000 kaki persegi itu akan berfungsi sebagai pusat pengedaran alat ganti dan komponen selepas jualan.Ia direka untuk memenuhi keperluan pengedar dan pelanggan selain mengurangkan masa menunggu untuk alat ganti bagi kedua-dua negeri.RPC memiliki keupayaan untuk menyimpan stok sehingga tiga bulan dan menerima penghantaran terus alat ganti daripada vendor luar negara.

(RPC seluas 28,000 kaki persegi itu akan berfungsi sebagai pusat pengedaran alat ganti dan komponen selepas jualan)


Banjir di Perak, 530 masih berada di PPS

IPOH, 25 November - Setakat pukul 10 malam tadi, jumlah penduduk terjejas banjir di Perak ialah seramai 530 orang daripada 145 keluarga. Sekretariat Jawatankuasa Pengurusan Bencana Negeri menerusi kenyataan memaklumkan, sebanyak tujuh Pusat Pemindahan Sementara (PPS) masih dibuka di empat daerah berbeza. PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 140 penduduk daripada 35 keluarga.  Sementara itu, PPS Sekolah Agama Rakyat Padang serai di daerah Manjung pula menempatkan 182 penduduk daripada 57 keluarga.

Manakala 190  penduduk daripada 46 keluarga masih ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah. PPS Sekolah Agama Rakyat Shafie Batu Hampar di daerah Larut Matang dan Selama menempatkan 18 penduduk daripada 7 keluarga.


Presiden Turkiye ucap tahniah kepada Anwar Ibrahim

KUALA LUMPUR, 25 November - Datuk Seri Anwar Ibrahim semalam menerima panggilan telefon daripada Presiden Turkiye Recep Tayyip Erdogan yang merakamkan ucapan tahniah kepadanya, beberapa jam selepas beliau mengangkat sumpah sebagai Perdana Menteri ke-10.Panggilan itu diterima sejurus sebelum Anwar memulakan sidang media pertamanya sebagai perdana menteri.Dalam perbualan telefon yang berlangsung selama kira-kira 10 minit, Anwar menyuarakan harapan agar Malaysia dan Turkiye dapat mengukuhkan hubungan dan kerjasama dalam banyak bidang termasuk perdagangan, perniagaan, budaya, pendidikan dan ketenteraan."Saya tidak sabar untuk bekerjasama rapat dengan anda," katanya kepada Erdogan.

(Anwar menerima panggilan ucapan tahniah sejurus sebelummemulakan sidang media pertamanya sebagai PM/ FOTO BERNAMA)

Anwar memberitahu sidang media bahawa terdahulu beliau menerima panggilan telefon daripada Presiden Indonesia Joko Widodo yang menyampaikan ucapan tahniah, dan ucapan sama turut diterima daripada rakan sejawatannya dari Singapura, Lee Hsien Loong serta Sultan Brunei Sultan Hassanal Bolkiah.Anwar, 75, semalam mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara. - BERNAMA


Anwar umum Isnin cuti peristiwa

(Perdana Menteri Ke-10, Datuk Seri Anwar Ibrahim)

KAJANG, 24 November- Perdana Menteri, Datuk Seri Anwar Ibrahim mengumumkan 28 November ini sebagai cuti peristiwa sempena Pilihan Raya Umum Ke-15 (PRU15).

Ahli Parlimen Tambun itu berkata, perkara tersebut sudah disembah maklum kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Ketua Setiausaha Negara, Tan Sri Mohd Zuki Ali."Sebelum ini, saya janjikan cuti pada Isnin (21 November), namun kita tidak dapat bereskan (tubuhkan kerajaan) dan (kini) kita sudah bereskan, Alhamdulillah."Saya sudah bincang dengan Ketua Setiausaha Negara, Tan Sri Mohd Zuki Ali dengan Yang di-Pertuan Agong kerana saya sudah janji untuk beri cuti dan dianjak kepada Isnin depan" katanya pada sidang media di Sungai Long Club House, di sini.Dalam sidang media sama, Anwar memberitahu kerajaan perpaduan nasional yang dibentuk hari ini membabitkan penyertaan tiga komponen utama setakat ini.Perdana Menteri berkata, ketiga-tiga gabungan itu membabitkan Pakatan Harapan (PH), Barisan Nasional (BN) dan Gabungan Parti Sarawak (GPS)."Saya tetap bersedia menerima semua yang lain. Saya menunggu kesediaan rakan-rakan termasuk Perikatan Nasional (PN) walaupun kenyataan Pengerusi PN peringkat awal tidak memberangsangkan," jelas beliau lagi.

(Sidang media khas Perdana Menteri Malaysia Ke-10, Datuk Seri Anwar Ibrahim dan isterinya,Datuk Seri Dr Wan Azizah Wan Ismail)


PDRM rakam ucapan tahniah kepada Perdana Menteri ke-10

KUALA LUMPUR, 24 November- Polis Diraja Malaysia (PDRM) merakamkan ucapan tahniah kepada Datuk Seri Anwar Ibrahim atas pelantikan beliau sebagai Perdana Menteri Malaysia ke-10.PDRM sebagai institusi keselamatan negara akan terus memberi komitmen untuk memastikan tahap keselamatan dan ketenteraman awam kekal terjamin bawah pentadbiran Perdana Menteri.Ketua Polis Negara, Tan Sri Acryl Sani Abdullah Sani dalam satu kenyataan meminta kerjasama semua pihak menerima baik proses demokrasi tanpa mewujudkan suasana tidak harmoni dalam kalangan masyarakat terutama dalam proses peralihan kepimpinan kerajaan. Tindakan tegas akan diambil terhadap mana-mana pihak tidak bertanggungjawab yang mencetuskan provokasi atau membangkitkan isu perkauman dan agama. "Orang ramai diminta tidak menganjurkan sebarang perhimpunan atau perarakan berkaitan politik di tempat terbuka dalam masa terdekat, demi keselamatan dan ketenteraman awam."Pengguna dan pemilik akaun media sosial turut dinasihatkan supaya menjaga adab dan tingkah laku dalam mengeluarkan sebarang paparan yang boleh mencetuskan kegusaran masyarakat di negara ini," katanya. "PDRM akan kekal komited memikul amanah yang dipertanggungjawabkan dalam menjaga keselamatan negara dan menjunjung kedaulatan undang-undang, demi kesejahteraan masyarakat serta negara," tambah beliau.


PM10: Jokowi pemimpin terawal ucap tahniah buat Anwar

KUALA LUMPUR, 24 November- Presiden Indonesia, Joko Widodo (Jokowi) menjadi pemimpin negara yang terawal menghubungi Datuk Seri Anwar Ibrahim selepas pelantikan beliau sebagai Perdana Menteri Malaysia Ke-10.

Anwar berkongsi video menunjukkan Jokowi menghubunginya bagi mengucapkan tahniah atas berita baik itu.“Terima kasih Presiden Indonesia Bapak Joko Widodo yang menjadi kepala negara pertama yang menghubungi saya mengucapkan tahniah.“Saya tegaskan Indonesia merupakan sahabat sejati Malaysia dan saya mengharapkan hubungan dagang dan bisnis, investasi, budaya dan isu pekerja dapat dipertingkatkan,” katanya di Facebook 'Anwar Ibrahim'.Tambah Anwar lagi, persahabatan antara Malaysia dan Indonesia semestinya akan diperkukuhkan lagi selepas ini.

Terdahulu, Pemimpin Tunisia, Sheikh Rashed Ghannouchi mengutus perutusan tahniah kepada Anwar kerana muncul unggul dalam Pilihan Raya Umum Ke-15 (PRU15).“Sahabat saya Cheikh Rached Ghannouchi mewakili Parti Ennahdha Tunisia kirim tahniah kepada Pakatan Harapan kerana muncul unggul pada PRU15 yang lalu.“Beliau turut mendoakan buat kesejahteraan rakyat dan negara Malaysia,” kongsi Anwar di Facebook.

(Tangkap layar video FB Anwar Ibrahim & Foto AFP)


PM10: Ismail Sabri ucap tahniah kepada Anwar

KUALA LUMPUR, 24 November- Naib Presiden UMNO, Datuk Seri Ismail Sabri Yaakob mengucapkan setinggi tahniah kepada Datuk Seri Anwar Ibrahim yang dilantik sebagai Perdana Menteri Ke-10.Beliau turut mendoakan kerajaan baharu yang diterajui Anwar dapat meneruskan kestabilan politik serta mengekalkan kemampanan ekonomi negara."Saya merafakkan setinggi penghargaan kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang telah memperkenankan pelantikan Datuk Seri Anwar Ibrahim sebagai Perdana Menteri Ke-10."Setinggi tahniah Datuk Seri Anwar Ibrahim di atas pelantikan ini. Saya mendoakan kerajaan baharu ini dapat meneruskan kestabilan politik serta mengekalkan kemampanan ekonomi negara," katanya melalui kenyataan.Dalam pada itu, bekas Perdana Menteri itu mengucapkan terima kasih kepada seluruh Keluarga Malaysia dan keluarga penjawat awam, terutama petugas barisan hadapan yang bersama-sama dengannya selama ini."Saya amat menghargai sokongan Keluarga Malaysia dalam membantu pentadbiran saya, dalam mendepani cabaran dan memastikan Malaysia terus berada di landasan pemulihan kesihatan, politik dan ekonomi," katanya.

(Yang di-Pertuan Agong berkenan bergambar bersama Anwar Ibrahim selepas Istiadat Pengurniaan Surat Cara Pelantikan dan MengangkatSumpah Jawatan dan Setia serta Sumpah Simpan Rahsia sebagaiPerdana Menteri Ke-10 di Istana Negara/JaPen)


Banjir di Perak, rekodkan penurunan jumlah penduduk terjejas banjir

IPOH, 24 November - Jumlah penduduk terjejas banjir di Perak mencatatkan penurunan melibatkan seramai 530 orang daripada 145 keluarga setakat pukul 6.00 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan sebanyak tujuh Pusat Pemindahan Sementara (PPS) masih dibuka di empat daerah berbeza. Antaranya, PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 140 penduduk daripada 35 keluarga.  Sementara itu, PPS Sekolah Agama Rakyat Padang Serai di daerah Manjung pula menempatkan 182 penduduk daripada 57 keluarga. Selebihnya, seramai 190 penduduk daripada 46 keluarga masih ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah. PPS Sekolah Agama Rakyat Shafie Batu Hampar di daerah Larut Matang dan Selama menempatkan 18 penduduk daripada tujuh keluarga.


Sultan Johor zahir ucapan tahniah kepada Anwar

(Foto FB Sultan Ibrahim Sultan Iskandar)

JOHOR BAHRU, 24 November- Sultan Johor, Sultan Ibrahim Almarhum Sultan Iskandar menzahirkan ucapan tahniah kepada Datuk Seri Anwar Ibrahim atas pelantikan beliau sebagai Perdana Menteri Ke-10.Ucapan tahniah itu dizahirkan menerusi poster yang dikongsikan di Facebook rasmi baginda 'Sultan Ibrahim Sultan Iskandar'.Turut menzahirkan tahniah kepada Anwar ialah anakanda baginda, Tunku Mahkota Johor, Tunku Ismail Sultan Ibrahim di laman Facebook rasmi baginda 'HRH Crown Prince of Johor'.Terdahulu, Anwar yang merupakan Ahli Parlimen Tambun dan juga Pengerusi Pakatan Harapan (PH) selesai mengangkat sumpah sebagai Perdana Menteri Ke-10 di Istana Negara, Kuala Lumpur, petang tadi.Anwar, 75, mengangkat sumpah sebagai Perdana Menteri selepas mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah selaras Perkara 40(2)(a) dan Perkara 43(2)(a) Perlembagaan Persekutuan.

(Foto FB HRH Crown Prince of Johor)


Polis Kelantan lupus pelbagai jenis dadah bernilai RM47 juta

KOTA BHARU, 24 November - Polis Kelantan akan melupuskan pelbagai jenis dadah bernilai RM47 juta yang dirampas sejak tahun 2008 hingga tahun ini membabitkan hampir 4,400 kertas siasatan. Ketua Polis Kelantan, Datuk Muhamad Zaki Harun berkata, dadah itu dilupuskan selepas mendapat perintah mahkamah berikutan prosiding mahkamah selesai dan tempoh rayuan bagi hukuman yang dikenakan kepada pesalah terbabit tamat. Katanya, kesemua barang kes itu akan dilupuskan esok di Pusat Pelupusan Sisa Pepejal Kualiti Alam Sdn Bhd di Bukit Pelanduk, Negeri Sembilan. "Di bawah Akta Dadah Berbahaya di mana penagih tegar seramai 511 orang telah ditangkap, ianya melebihi sasaran sebenar kita, menyasarkan seramai 504, kita berupaya setakat Oktober, 501 dan mungkin dalam tempoh sebulan lagi ini ada lagi tangkapan akan dibuat dan Seksyen 36C merupakan satu yang amat berkesan," kata beliau kepada pemberita pada sidang media di Ibu Pejabat Polis Kontinjen (IPK) Kelantan, di sini hari ini. Muhamad Zaki berkata selain rampasan dadah, kesemua 4,399 kertas siasatan itu juga membabitkan sitaan bernilai RM41 juta termasuk kenderaan, wang tunai, barang kemas serta wang dalam akaun.

(Ketua Polis Kelantan, Datuk Muhamad Zaki Harun menunjukkan pelbagai jenis dadah  bernilai RM47 juta yang dirampas sejak tahun 2008 hingga tahun ini)

Pelupusan dadah itu dijalankan mengikut prosedur operasi standard (SOP) dan arahan yang sudah ditetapkan. Kesemua barang kes itu diambil tindakan mengikut Akta Dadah Berbahaya (ADB) 1952 dan Akta Racun 1952. Menurutnya lagi, bagi tempoh Januari hingga Oktober tahun ini, Jabatan Siasatan Jenayah Narkotik (JSJN) Kelantan merekodkan 9,018 kes membabitkan 11,115 tangkapan dengan rampasan pelbagai jenis dadah dianggarkan bernilai RM49.83 juta. Nilai sitaan aset pengedar pula berjumlah RM3.9 juta dan sebanyak 73 tangkapan dilakukan di bawah Langkah-Langkah Pencegahan Khas (LLPK) 1985.


GPS akur titah Agong, sertai Kerajaan Perpaduan

KUCHING, 24 November- Gabungan Parti Sarawak (GPS) sebulat suara setuju untuk menyertai Kerajaan Perpaduan di bawah pimpinan Perdana Menteri ke-10, Datuk Seri Anwar Ibrahim. Pengerusi GPS , Tan Sri Abang Johari Abang Openg, berkata GPS membuat keputusan itu kerana patuh kepada titah dan nasihat Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah agar bersama membentuk kerajaan yang kukuh dan stabil."Ya, kami akur (dengan nasihat Agong), maksudnya kami (GPS) menyertai kerajaan perpaduan."Kita taat kepada raja berpelembagaan dan dalam Rukun Negara jelas menuntut kita taat kepada raja, walaupun kita di Sarawak tidak ada raja," katanya dalam sidang media di Ibu Pejabat Parti Pesaka Bumiputera Bersatu (PBB), Petra Jaya di sini.Mengulas lanjut berkaitan pelantikan ahli kabinet Persekutuan dari Sarawak, Abang Johari yang juga Premier Sarawak berkata GPS menyerahkan perkara tersebut ke peringkat Persekutuan.Sarawak memenangi 23 kerusi pada Pilihan Raya Umum Ke-15 (PRU15).Dalam perkembangan lain, GPS mengesahkan pihaknya menerima permohonan maaf daripada Parti Tindakan Demokratik (DAP) dengan hati terbuka selepas kunjungan hormat Setiausaha Agung DAP Anthony Loke Siew Fook ke atas Premier Sarawak bersama beberapa pemimpin tertinggi GPS, pagi tadi."Yang pentingnya minta maaf dan akui kesilapan. Apa disebutnya adalah buka lebaran baru, tetapi dalam masa sama mereka (DAP) mesti hormat parti komponen kami Parti Rakyat Bersatu Sarawak (SUPP)," tambah beliau.Selepas kunjungan hormat itu, Pengerusi Nasional DAP Lim Guan Eng turut mengeluarkan kenyataan permohonan maaf terbuka terhadap sebarang kenyataan yang telah menyinggung perasaan kerajaan dan rakyat Sarawak sebelum ini.

(Abang Johari bersama pemimpin GPS lain dalam sidang media di Ibu Pejabat Parti Pesaka Bumiputera Bersatu di Petra Jaya/BERNAMA)


Tiada insiden tidak diingini berlaku di Kelantan - Ketua Polis Kelantan

(Ketua Polis Kelantan, Datuk Muhamad Zaki Harun bercakap pada sidang media di Ibu Pejabat Polis Kontinjen (IPK) Kelantan, di Kota Bharu)

KOTA BHARU, 24 November - Tiada insiden tidak diingini berlaku di Kelantan seperti rusuhan jalanan dan protes.Ketua Polis Kelantan, Datuk Muhamad Zaki Harun berkata ia menggambarkan rakyat serta pemimpin-pemimpin parti di negeri itu bersikap matang. Walau bagaimana pun bagi memastikan keamanan dan keharmonian terus dikecapi, 22 sekatan jalan raya (SJR) diadakan di lokasi yang dikenal pasti di seluruh negeri. SJR yang berkuatkuasa Selasa lalu melibatkan 410 petugas terdiri daripada Pegawai, Anggota,(Pasukan Gerakan Am) PGA dan RELA. Apapun keputusan dibuat selepas ini, beliau mengesa rakyat kekal tenang dan tidak menimbulkan perkara yang boleh mengugat keamanan.

"Di Kelantan, Alhamdullah 'so far' tidak ada insiden yang berlaku dan tidak ada riak-riak yang menunjukan untuk melakukan protes dan sebagainya, apa pun penentuan kita buat dan kita percaya di kalangan pemimpin dan penyokong sentiasa mendengar nasihat daripada pihak polis, itu satu perkembangan yang baik," kata beliau kepada pemberita pada sidang media di Ibu Pejabat Polis Kontinjen (IPK) Kelantan, di sini hari ini. Muhamad Zaki berkata langkah mendirikan SJR ini adalah sebahagian daripada usaha PDRM mencegah jenayah melalui peningkatan tahap 'Omnipresence' bagi menjamin tahap keselamatan dan ketenteraman awam. Bagi kelancaran lalu lintas, tiada halangan SJR akan dijalankan pada waktu puncak dan pihaknya sentiasa memantau supaya tidak berlaku kesesakan jalan raya.


Melaka ucap tahniah kepada Anwar Ibrahim, sedia bekerjasama

DURIAN DAUN, 24 November - Kerajaan Negeri Melaka mengucapkan tahniah atas pelantikan Datuk Seri Anwar Ibrahim sebagai Perdana Menteri ke-10. Ketua Menterinya, Datuk Seri Sulaiman Md Ali berkata kerajaan negeri bersedia memberi kerjasama kepada kerajaan yang baharu dibentuk ini. Namun katanya, pembentukan kerajaan di peringkat Persekutuan tidak memberi kesan kepada kerajaan negeri dan Melaka kekal diterajui Barisan Nasional (BN). "Saya ucapkan tahniah kepada Datuk Seri Anwar Ibrahim kerana telah dilantik menjadi Perdana Menteri ke-10," ucap Sulaiman kepada pemberita RTM ketika mengulas pelantikan Datuk Seri Anwar Ibrahim sebagai Perdana Menteri ke-10, di sini. Dalam pada itu, beliau berkata pembentangan bajet negeri Melaka bagi 2023 akan berlangsung pada Persidangan Dewan Undangan Negeri (DUN) Negeri Melaka pertengahan Disember ini.

(Perdana Menteri, Datuk Seri Anwar Ibrahim dan isteri, Datuk Seri Wan Azizah Wan Ismailbergambar bersama Yang di-Pertuan Agong dan Raja Permaisuri Agong)


Penjawat awam kekal profesional di bawah dasar kerajaan baharu

KUALA LUMPUR, 24 November - Kongres Kesatuan Pekerja-Pekerja Di Dalam Perkhidmatan Awam (Cuepacs) menyatakan bahawa penjawat awam akan terus berkhidmat dengan penuh profesional bagi memastikan dasar dan polisi dirancang oleh kerajaan baharu dapat dinikmati oleh rakyat.Presidennya, Datuk Adnan Mat berkata beliau yakin kestabilan dalam pentadbiran kerajaan mampu meningkatkan sistem penyampaian perkhidmatan kepada rakyat dan ekonomi agar negara mampu mendepani cabaran yang mendatang.Menurutnya Cuepacs juga memberikan sokongan kepada pelantikan Datuk Seri Anwar Ibrahim sebagai Perdana Menteri ke-10.“Semoga kepimpinan Datuk Seri Anwar Ibrahim mampu membawa negara kembali stabil dan bergerak maju ke hadapan bagi menghadapi persekitaran ekonomi yang semakin mencabar ketika ini.“Cuepacs berharap Perdana Menteri dapat mengekalkan keharmonian dalam perkhidmatan awam supaya sistem penyampaian kepada rakyat boleh diperkasakan lagi,” kata Adnan menerusi kenyataan.

Dalam pada itu, Adnan berkata pihaknya turut mengambil maklum beberapa janji dibuat oleh pimpinan politik negara semasa tempoh berkempen pada pilihan raya umum lalu antaranya melibatkan komitmen untuk mengecilkan saiz kabinet atau jumlah menteri sekiranya diberi mandat.Jelasnya, kesatuan menghargai segala komitmen yang diberikan terutama apabila ia melibatkan kesan langsung kepada jentera pentadbiran kerajaan yang ditunjangi oleh penjawat awam.“Walau apa jua komitmen dan janji tersebut, Cuepacs berharap kepimpinan Perdana Menteri mengadakan perbincangan terlebih dahulu dengan Ketua Setiausaha Negara (KSN) serta semua Ketua Setiausaha (KSU) di kementerian-kementerian yang ada ketika ini.“Perbincangan bersama dengan pemimpin tertinggi perkhidmatan awam ini perlu bagi mengelakkan keputusan yang diambil kelak memberi kesan yang tidak baik kepada jentera pentadbiran kerajaan.“Hal ini sudah pasti memberi kesan kepada sistem penyampaian perkhidmatan kerajaan kepada rakyat yang pada akhirnya mencemarkan nama baik penjawat awam selaku kumpulan pelaksana,” ujarnya.


Kerajaan negeri harap projek kerajaan Persekutuan diteruskan Kelantan

KOTA BHARU, 24 November- Kerajaan negeri Kelantan berharap projek-projek kerajaan Persekutuan berjumlah RM3.3 bilion diteruskan dan dikekalkan kesinambungannya selepas kerajaan baharu dibentuk. TImbalan Menteri Besar Kelantan, Datuk Mohd Amar Nik Abdullah berkata ia demi manfaat seluruh rakyat Kelantan. “Memang itulah hasrat kita. Tidak kira siapa jadi kerajaan, kita harap untuk kebaikan seluruh rakyat Kelantan. Jangan guna sentimen politik sebab yang untung adalah rakyat, kerajaan hanya menjadi perantara kepada projek-projek ini.Projek ini dilaksana adalah untuk rakyat," kata Mohd Amar kepada pemberita selepas Ucapan Belanjawan Kelantan pada Persidangan Kali Ketiga Penggal Ke-5 Dewan Undangan Negeri (DUN) Kelantan Ke-14 tahun 2022, di sini, yang dibentang Menteri Besar, Datuk Ahmad Yakob. Datuk Ahmad menerusi ucapannya berharap pembentukan kerajaan baharu nanti akan menatijahkan hubungan yang kekal baik berprinsipkan semangat federalisma yang tinggi di antara kerajaan negeri dan kerajaan Persekutuan demi kesejahteraan rakyat dan kemakmuran negeri Kelantan.

(Menteri Besar Kelantan, Datuk Ahmad Yakob/Fail)

Antaranya dengan meneruskan Projek Central Spine Road di jajaran Paloh 2 ke Gua Musang dan membina pakej lebuh raya dari Kok Lanas ke Bukit Tiu, Lebuhraya Kota Bharu ke Kuala Krai (KBKK). Apa yang lebih penting katanya, projek-projek keutamaan negeri khususnya yang tersenarai untuk dilaksanakan dalam RMK-12 dapat dijayakan dengan sebaiknya. Ini termasuk Laluan Rel Pantai Timur (ECRL), Pembangunan Lembangan Sungai Bersepadu Sungai Golok (KESBAN), pembesaran Lapangan Terbang Sultan Ismail Petra (LTSIP), Jambatan Palekbang yang menghubungkan Tumpat-Kota Bharu serta menambah baik perkhidmatan Bekalan Air serta projek JENDELA. Dalam perkembangan lain, Datuk Mohd Amar berkata kerajaan negeri juga akan mengadakan jamuan rakyat di Parlimen Tumpat dengan menumbangkan 20 ekor lembu awal bulan depan. Ia berikutan kemenangan PAS bagi parlimen berkenaan pada pilihanraya ke-15 (PRU Ke-15) dengan majority besar berbanding PRU Ke-14 lalu apabila Datuk Mumtaz Md Nawi memperoleh majoriti 34,793 undi menewaskan empat pencabarnya iaitu daripada Barisan Nasional (BN), Pakatan Harapan (PH), Pejuang dan Warisan.


Lelaki mengaku tidak bersalah lempar batu pada bas pasukan Selangor

(Tertuduh mengaku tidak bersalah di Mahkamah Majistret atas pertuduhan cuba melakukan khianatmelemparkan batu ke arah bas pasukan Selangor)

KUALA TERENGGANU, 24 November- Seorang penyokong bola sepak mengaku tidak bersalah di Mahkamah Majistret Kuala Terengganu atas pertuduhan cuba melakukan khianat dengan melemparkan batu ke arah bas pasukan Selangor FC.  Tertuduh, Mohamad Hadi Wahab, 27, membuat pengakuan itu selepas pertuduhan dibacakan di hadapan Majistret Noor Mazrinie Mahmood.  Mengikut pertuduhan, Mohamad Hadi didakwa cuba melakukan khianat ke atas harta benda dengan melemparkan batu ke arah bas pasukan Selangor FC membabitkan kerugian kira-kira RM15,000.Kesalahan itu didakwa dilakukan di perkarangan Stadium Sultan Mizan Zainal Abidin Gong Badak jam 12.05 malam pada Selasa.Bagi kesalahan itu, tertuduh didakwa mengikut Seksyen 427 Kanun Keseksaan (KK) dan dibaca bersama Seksyen 511 (KK) kerana cuba melakukan khianat.  Mahkamah kemudian membenarkan tertuduh diikat jamin sebanyak RM4,500 dan menetapkan 26 Disember depan sebagai tarikh sebutan semula kes.  Kes dikendalikan Pegawai Pendakwa, Inspektor Khairi Mohamed Noor manakala tertuduh tidak diwakili peguam. Terdahulu, tular melalui media sosial berlaku kekecohan di luar Stadium Sultan Mizan Zainal Abidin selepas berakhir perlawanan membabitkan Terengganu FC dengan Selangor FC pada aksi separuh akhir kedua Piala Malaysia pada Isnin lalu.

(Tertuduh, Mohamad Hadi Wahab, 27 tahun)

Artikel berkaitan: Buat kecoh, lima penyokong TFC direman


Lebih 500 penduduk terjejas banjir di Perak

IPOH, 24 November- Seramai 590 orang daripada 164 keluarga terjejas banjir di Perak membabitkan empat daerah iaitu Hilir Perak, Manjung dan Perak Tengah serta Larut Matang dan Selama.Setakat pukul 4.00 petang, lapan pusat pemindahan sementara (PPS) masih dibuka.Sekretariat Jawatankuasa Pengurusan Bencana Negeri menerusi kenyataan memaklumkan, PPS Dewan Sekolah Menengah Kebangsaan (SMK) Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 140 penduduk daripada 35 keluarga.  Sementara itu, PPS Sekolah Agama Rakyat Padang Serai dan PPS Sekolah Kebangsaan (SK) Beruas di daerah Manjung pula menempatkan 236 penduduk daripada 73 keluarga. Manakala, 196 penduduk daripada 49 keluarga ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah. PPS Sekolah Agama Rakyat Shafie Batu Hampar di daerah Larut Matang dan Selama menempatkan 18 penduduk daripada tujuh keluarga.


Jangan ada sebarang perhimpunan, kata Rafizi selepas Anwar diumum PM

KUALA LUMPUR, 24 November- Timbalan Presiden PKR, Rafizi Ramli menasihatkan agar tidak ada sebarang perhimpunan diadakan, selepas Datuk Seri Anwar Ibrahim diumum sebagai Perdana Menteri Ke-10.“Saya menyeru supaya semua rakyat Malaysia, terutamanya penyokong dan anggota PKR, PH dan rakan-rakan politik menghormati keperluan mendesak untuk meredakan keadaan,” katanya dalam kenyataan di Facebook rasminya.Beliau turut menasihatkan penyokong supaya berhati-hati dengan kenyataan media yang dikeluarkan oleh pemimpin politik lain.“Berhati-hati dengan sebarang kandungan atau mesej di media sosial yang boleh menimbulkan kebimbangan atau dijadikan alasan untuk provokasi.“Kita semua mesti bergerak ke hadapan dan belajar bekerjasama untuk membina semula Malaysia demi masa depan dan kemakmuran setiap rakyat Malaysia,” katanya.Terdahulu, Istana Negara mengesahkan Anwar yang juga Pengerusi Pakatan Harapan (PH) dan Presiden PKR dilantik sebagai Perdana Menteri Ke-10.Beliau dijadualkan mengangkat sumpah pada pukul 5.00 petang hari ini.


Buat kecoh, lima penyokong TFC direman

KUALA TERENGGANU, 24 November-Lima penyokong Terengganu FC (TFC) yang dipercayai terbabit dalam kekecohan yang berlaku di luar Stadium Sultan Mizan Zainal Abidin di Gong Badak pada Isnin lalu, direman empat hari bagi membantu siasatan.Ketua Polis Terengganu Datuk Rohaimi Md Isa berkata, semua lelaki berusia 24 hingga 37 tahun ditahan di sekitar daerah Kuala Terengganu dan Kuala Nerus antara jam 11 pagi hingga 8 malam tadi. Beliau berkata, penahanan lima suspek susulan penahanan lelaki pertama berusia 27 tahun pada hari isnin.

Menurutnya, dalam kejadian itu, terdapat segelintir penyokong TFC yang membaling batu dan objek keras ke arah bas yang membawa pemain dan pegawai Selangor FC mengakibatkan kenderaan itu rosak di bahagian tingkap dan cermin.

Terdahulu, Perintah tahanan reman dikeluarkan Majistret Nik Mohd Tarmizie Nik Mohd Shukri bermula Khamis. Dalam perlawanan itu, skuad Penyu gagal mara ke pentas final Piala Malaysia musim ini selepas tumpas secara agregat 3-2 walaupun merakam kemenangan 1-0 hasil jaringan Kipre Tchetche pada minit ke-35.


UTM capai kadar kebolehpasaran graduan hampir 100%

JOHOR BAHRU, 24 November- Universiti Teknologi Malaysia (UTM) terus cemerlang apabila memperoleh kadar kebolehpasaran graduan hampir 100% atau 97.9%, pada ketika ini.  Canselor UTM, Raja Zarith Sofiah Sultan Idris Shah bertitah, graduan UTM mempunyai reputasi baik dalam kalangan pihak industri, sebagai pekerja mahir dan mampu memajukan sektor ekonomi.  Antara bukti kecemerlangan UTM, ialah berada pada kedudukan kedua di Malaysia tahun ini, dalam 2022-2023 Best Global Universities Rankings, oleh US News and World Report.  Baginda yakin, UTM akan terus memacu agenda kesohoran global dengan pengukuhan jaringan kerjasama antarabangsa.

(Canselor UTM, Raja Zarith Sofiah Sultan Idris Shah)

"Lebih membanggakan, kedudukan UTM dalam the impact rankings 2022, dalam menjayakan matlamat pembangunan lestari sembilan, iaitu industri, inovasi dan infrastruktur, berada pada tangga pertama dalam kalangan Universiti Malaysia," Titah Raja Zarith Sofiah semasa Majlis Konvokesyen UTM ke 66 di Skudai di sini.Majlis menyaksikan 7,934 graduan menamatkan pengajian mereka di UTM termasuk penganugerahan gelaran Profesor Emeritus kepada dua tokoh akademik, Dr Sahrom Sanugi dan Dr Mohd Nawi Derahman.  Daripada jumlah tersebut, 775 merupakan graduan antarabangsa daripada 40 buah negara dengan Indonesia, Iraq dan Bangladesh, memiliki bilangan graduan tertinggi.  UTM telah melahirkan 218,409 graduan sejak 1972 dengan 10,262 daripadanya merupakan graduan antarabangsa dari seratus negara.


Polis Johor keluar lima saman menerusi dua SJR di Johor Bahru

JOHOR BAHRU, 24 Nov - Lima saman dikeluarkan polis atas pelbagai kesalahan lalu lintas termasuk gagal mengemukakan lesen memandu dan cukai jalan, selain tamat tempoh, menerusi pemeriksaan rawak selama dua hari di sekatan jalan raya (SJR) sekitar bandaraya Johor Bahru, Johor.Namun, tiada sebarang tangkapan dibuat menerusi pemeriksaan terhadap 250 individu dan 235 kenderaan di SJR Jalan Skudai-Pantai Lido dan sekitar Taman Daya - Taman Setia Indah.Ketua Polis Daerah Johor Bahru Selatan, Asisten Komisioner Raub Selamat berkata SJR dilaksanakan selaras dengan arahan Ketua Polis Negara, Tan Sri Acryl Sani Abdullah Sani yang mahu polis bersiap siaga dengan 'omnipresence' mencegah jenayah dalam kalangan masyarakat.

(Ketua Polis Daerah Johor Bahru Selatan, Asisten Komisioner Raub Selamat)

“Setakat ini kami tidak menerima keluhan daripda orang awam bahawa SJR ini menyusahkan mereka kerana SJR ini dibuat pada waktu malam sehingga 6.00 pagi.Kami tidak mendirikan SJR pada waktu siang tetapi pegawai dan anggota ada di lokasi bagi memantau pergerakan.” Katanya ketika ditemui di SJR Jalan Skudai-Pantai Lido, Lebuhraya Iskandar, Johor Bahru.Masyarakat juga diingatkan tidak cemas dengan dakwaan mengaitkan SJR dilaksanakan kerana kekecohan yang berlaku berikutan pembentukan kerajaan Persekutuan yang belum selesai.


Jaguh Paralimpik negara terima pengiktirafan UniMAP

PAUH PUTRA, 24 November- Jagoan paralimpik dunia kebangaan negara yang juga anak jati Perlis, Datuk Abdul Latif Romly, menerima anugerah Ijazah Kehormat Sarjana Sains Kemanusiaan daripada Universiti Malaysia Perlis (UniMAP) dalam ‘Sidang Pertama Bagi Istiadat Konvokesyen 16 UniMAP’ yang diadakan di Dewan Ilmu Kampus Alam, UniMAP Pauh PutraAnugerah disampaikan oleh Raja Muda Perlis, Tuanku Syed Faizuddin Putra Jamalullail merangkap Canselor UniMAP.Turut menerima Ijazah Kehormat ialah Dato’ Dr. Ir. Annuar Mohd Saffar (Doktor Kejuruteraan) dan Profesor Dr. Shinji Shimada dari Jepun (Doktor Pengurusan).

Seramai 412 graduan yang lain menerima penganugerahan Ijazah Doktor Falsafah, Sarjana dan juga Ijazah Sarjana Muda Perniagaan (Kepujian)(Keusahawanan Kejuruteraan) di majlis tersebut.Raja Muda Perlis turut menyampaikan Pingat-pingat dan Anugerah-anugerah bagi penerima Hadiah Pelajaran, Hadiah Inovasi dan juga Pemenang Hadiah Kecemerlangan Akademik universiti.Dalam titahnya, Tuanku Syed Faizuddin Putra mengingatkan graduan bahawa perjalanan hidup mereka semua tidak akan terhenti selepas konvokesyen ini, bahkan hari ini sebenarnya merupakan titik permulaan hidup mereka semua untuk ke tahap yang lebih tinggi lagi mencabar pada masa kini.

Baginda juga mahu semua graduan sentiasa mengangkat nilai-nilai murni UniMAP melalui slogan “Ilmu, Keikhlasan, Kecemerlangan” di dalam diri semua graduan selaku duta universiti tersebut.


Air pasang besar, tiada premis perniagaan dan rumah terjejas di Kuala Kedah

ALOR SETAR, 24 November - Kejadian air pasang besar yang berlaku di Kuala Kedah, hari ini menyebabkan air laut mencecah 2.95 meter (m) di beberapa kawasan.Pegawai Pertahanan Awam Daerah Kota Setar, Kapten (PA) Norlizawati Ismail berkata air pasang besar yang berlaku pada pukul 12.40 tengah malam tadi itu menyebabkan air laut melepasi ramalan iaitu 2.9 m.Katanya, antara kawasan yang dinaiki air adalah Terminal Feri Kuala Kedah, Taman Seri Putra, Pasar Kota Marina dan Pekan Kuala Kedah.

"Pemantauan dilakukan anggota Angkatan Pertahanan Awam (APM) Kota Setar di sekitar kawasan itu antara pukul 12.30 tengah malam hingga pukul 2 pagi. "Bagaimanapun, tiada rumah dan premis perniagaan yang terjejas dan keadaan adalah terkawal serta tidak menjejaskan aktiviti setempat," katanya menerusi kenyataan.Norlizawati turut menasihatkan penduduk di kawasan pesisir pantai di Kuala Kedah supaya berhati-hati selain mengambil langkah persediaan berikutan air pasang besar dijangka berlaku awal pagi esok dan Sabtu ini.Air pasang besar diramal berlaku di dua daerah di negeri itu iaitu di Kota Setar dan Kuala Muda selama tiga hari bermula hari ini sehingga Sabtu.


Enam cedera dalam kemalangan babitkan bas dan lori

MUAR, 24 November-Enam individu cedera manakala 18 yang lain selamat selepas bas dinaiki bertembung dengan sebuah lori di Lebuhraya Utara-Selatan, dekat Bukit Gambir, Johor pada awal pagi tadi.Ketua Balai Bomba dan Penyelamat Bukit Gambir, Penolong Penguasa Bomba, Mohd Farizan Mokhtar, dalam kenyataannya berkata, seramai 9 anggota bersama 2 jentera tiba di lokasi dan mendapati pemandu bas, A. Krubakaran, 40 tahun, tersepit.Lima lagi penumpang bas terdiri daripada seorang lelaki dan 4 wanita hanya mengalami cedera ringan.

Semua mangsa yang cedera dihantar ke Hospital Pakar Sultanah Fatimah, Muar.Sementara itu, pemandu lori, K.Murali 35 tahun dilaporkan selamat.


Tiada rakyat Malaysia terbabit gempa bumi di Duzce, Turkiye - Wisma Putra

PUTRAJAYA, 24 November- Tiada warganegara Malaysia dilaporkan terlibat dalam kejadian gempa bumi berukuran 5.9 pada skala Richter  di wilayah Duzce, barat daya Turkiye, semalam.Wisma Putra dalam satu kenyataan berkata, Kedutaan Besar Malaysia di Ankara dan Konsulat Jeneral Malaysia di Istanbul akan terus memantau situasi tersebut serta akan sentiasa berhubung dengan pihak berkuasa tempatan bagi mendapatkan maklumat terkini.“Warganegara Malaysia di Turkiye khususnya di Duzce dinasihatkan supaya mengambil langkah berjaga-jaga dan sentiasa mengikuti perkembangan terkini mengenai bencana ini serta mematuhi nasihat daripada pihak berkuasa tempatan.“Selain itu, warganegara Malaysia yang berada di Turkiye juga dimohon agar mendaftar dengan Kedutaan Besar Malaysia di Ankara atau Konsulat Jeneral Malaysia di Istanbul,” menurut kenyataan tersebut.Tambah kenyataan itu, Kedutaan Besar Malaysia di Ankara boleh dihubungi ditalian +(90) 312 4463547/48 (Pertanyaan Am/Kecemasan) atau +(90) 534 4571006 (selepas waktu bekerja) atau menerusi e-mel This email address is being protected from spambots. You need JavaScript enabled to view it..Manakala Konsulat Jeneral Malaysia di Istanbul pula boleh dihubungi menerusi talian +(90) 212 9891001/ 09 (Pertanyaan Am/Kecemasan) atau +(90) 551 7112174 (selepas waktu bekerja) ataupun This email address is being protected from spambots. You need JavaScript enabled to view it..Semalam, satu gempa bumi berukuran 5.9 pada skala Richter telah berlaku jam 4.08 pagi waktu tempatan di wilayah Duzce, barat daya Turkiye kira-kira 200km timur Istanbul.Sehingga kini, mengikut laporan daripada pihak berkuasa tempatan, gempa bumi tersebut telah mengakibatkan 50 orang tercedera dan kerosakan infrastruktur yang teruk.Malaysia turut merakamkan ucapan takziah dan simpati kepada mereka yang terkesan dengan bencana tersebut begitu juga kepada Kerajaan dan rakyat Republik Turkiye.


Siti Bainun diperintah bela diri atas tuduhan abai dan aniaya Bella

KUALA LUMPUR, 24 November - Mahkamah Sesyen hari ini memerintahkan pengasas Rumah Bonda Siti Bainun Ahd Razali membela diri atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.Hakim Izralizam Sanusi membuat keputusan itu selepas mendapati pihak pendakwaan berjaya membuktikan kes prima facie terhadap Siti Bainun, 30, di akhir kes pendakwaan.

Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala Siti Bainun diwakili peguam Nur'Aminahtul Mardiah Md Nor, Mohammad Farhan Maaruf, Nurul Hafidzah Hassan, Asiah Abd Jalil dan Nur Ellena Mohamed Razif.Turut hadir, Datuk Khairul Anwar Rahmat, Datuk Ikbal Salam dan Mohd Radzi Yatiman yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.-BERNAMA


Video tular tunggang kuda bawa bendera tiada kaitan ekstremis - Polis

PULAU PINANG, 23 November- Polis mengesahkan video tular sekumpulan lelaki menunggang kuda sambil membawa bendera parti politik dan kalimah syahadah tiada kaitan dengan mana-mana gerakan ekstremis atau pengganas.Ketua Polis Pulau Pinang, Mohd Shuhaily Mohd Zain berkata, hasil siasatan mendapati kejadian itu berlaku di Kubang Semang, Seberang Perai Tengah, Pulau Pinang dan video itu dipercayai dirakam pada 19 November lalu.“Siasatan lanjut juga mendapati ia tiada kaitan dengan mana-mana gerakan ekstremis dan pengganas,” katanya dalam kenyataan.

Shuhaily turut memberi amaran kepada orang ramai agar segera menghentikan spekulasi yang tidak memberikan manfaat dan boleh menimbulkan kegusaran masyarakat.Katanya, kesalahan itu boleh disiasat mengikut Seksyen 504 Kanun Keseksaan kerana sengaja mengaibkan dengan niat membangkitkan pecah keamanan dan jika sabit kesalahan boleh dipenjara maksimum dua tahun atau denda atau kedua-duanya.“Kesalahan tersebut juga boleh disiasat mengikut Seksyen 233 Akta Komunikasi dan Multimedia 1988 yang sabit kesalahan boleh didenda tidak melebihi RM50,000 atau penjara tidak lebih dua tahun atau kedua-duanya sekali,” katanya.Terdahulu, tular video 20 saat di media sosial menunjukkan sekumpulan penunggang kuda memegang bendera parti politik dan kalimah syahadah yang menimbulkan kebimbangan masyarakat.


BN, PN adakan pertemuan dipercayai berhubung pembentukan kerajaan pasca PRU15

(Para petugas media berkumpul bagi mengikuti perkembangan terkini pertemuan antara pemimpin BN dan PN yang diadakan di sebuah hotel di ibu negara)

KUALA LUMPUR, 23 November - Satu pertemuan antara pemimpin Barisan Nasional (BN) dan Perikatan Nasional (PN) diadakan di sebuah hotel di ibu negara, dipercayai berhubung pembentukan kerajaan pasca-Pilihan Raya Umum ke-15 (PRU15) dan berlangsung kira-kira dua jam.Antara pemimpin BN yang hadir; Timbalan Pengerusi BN merangkap Timbalan Presiden UMNO, Datuk Seri Mohamad Hasan, Perdana Menteri yang juga Naib Presiden UMNO, Datuk Seri Ismail Sabri Yaakob, Timbalan Presiden MIC, Datuk Seri M. Saravanan dan Timbalan Presiden Parti Bersatu Rakyat Sabah; Datuk Arthur Joseph Kurup.

(Perdana Menteri yang juga Naib Presiden UMNO, Datuk Seri Ismail Sabri Yaakob antara pemimpin BN yang hadir pada pertemuan dengan PN di sebuah hotel di ibu negara)

Pemimpin PN yang hadir termasuk Pengerusinya merangkap Presiden Bersatu, Tan Sri Muhyiddin Yassin, Presiden PAS, Tan Sri Abdul Hadi Awang, Timbalan Presiden Bersatu, Datuk Seri Ahmad Faizal Azumu, Naib Presiden Bersatu, Datuk Radzi Jidin dan Datuk Seri Ronald Kiandee serta Setiausaha Agung PN, Datuk Seri Hamzah Zainudin.Bagaimanapun, tiada sebarang kenyataan dikeluarkan oleh pemimpin terlibat.


Gangguan bekalan air berjadual di Seberang Perai Disember ini

SEBERANG PERAI, 23 November- Kawasan Seberang Perai Pulau Pinang akan mengalami gangguan bekalan air berjadual selama 48 jam bermula 2 hingga 4 Disember ekoran Perbadanan Bekalan Air Pulau Pinang Sdn Bhd (PBAPP) akan menghenti tugas sebahagian Loji Rawatan Air (LRA) Sungai Dua.PBAPP dalam kenyataan memaklumkan henti tugas sebahagian LRA Sungai Dua itu bagi membolehkan kerja-kerja penggantian injap berdiameter 1350mm dan 1200mm yang rosak di loji tersebut dapat dilaksanakan."Selain penggantian injap itu, PBAPP akan turut menjalankan kerja-kerja lain pada masa yang sama bagi mengelak gangguan bekalan air berulang di kawasan yang sama jika ia dijalankan secara berasingan," menurut kenyataan itu.Susulan itu, 197,851 akaun air meliputi tiga daerah iaitu Seberang Perai Utara (SPU), Seberang Perai Tengah (SPT) dan Seberang Perai Selatan (SPS) akan terjejas dengan gangguan bekalan air berjadual tersebut.Daripada jumlah tersebut, 24,615 akaun air akan mengalami tekanan air rendah manakala 173,236 akaun akan terputus bekalan air.Kenyataan itu turut memaklumkan bagi meminimumkan kesulitan pengguna yang terjejas, PBAPP bersama-sama dengan Pasukan Bomba Sukarela akan menggerakkan bantuan bekalan air melalui lori tangki selepas 12 jam gangguan bekalan air berlaku.PBAPP memohon maaf atas sebarang kesulitan yang berlaku dan menasihatkan orang ramai agar menyimpan air yang mencukupi untuk kegunaan semasa gangguan air 48 jam tersebut."Sila hubungi Pusat Panggilan PBAPP di talian 04-255 8255 untuk sebarang pertanyaan," menurut kenyataan itu.


Sultan Muhammad V dimasyhurkan sebagai Canselor UMK

(Sultan Muhammad V berkenan menerima Pemasyhuran Canselor UMK)

BACHOK, 23 November- Sultan Kelantan, Sultan Muhammad V dimasyhurkan sebagai Canselor Universiti Malaysia Kelantan (UMK) pada Istiadat Pemasyhuran Canselor, Pro-Canselor & Konvokesyen ke-12 UMK di UMK Bachok.Pada majlis itu, adinda baginda Tengku Mahkota Kelantan, Dr Tengku Muhammad Fa-iz Petra pula dimasyhurkan sebagai Pro-Canselor UMK.Turut berangkat ke Istiadat Pemasyhuran itu Sultanah Kelantan, Nur Diana Petra Abdullah dan Raja Perempuan, Tengku Anis Almarhum Tengku Abdul HamidDalam ucapan pada majlis tersebut, Naib Canselor UMK, Profesor Datuk Dr Razali Che Razak berkata, seramai 2,211 graduan akan menerima ijazah dalam lima sidang konvokesyen yang berlangsung dari 23 hingga 25 November ini.Katanya, sidang pertama hari ini meraikan 97 graduan dan istimewanya UMK turut meraikan 10 graduan sulung bagi Sarjana Komunikasi Perniagaan daripada Fakulti Pengajian Bahasa dan Pembangunan Insan. Beliau berkata, UMK menjadi universiti awam pertama di Malaysia yang menerima Akreditasi Antarabangsa berkaitan keusahawanan dan diiktiraf sebagai universiti awam keusahawanan pertama oleh Accreditation Council for Entrepreneurial and Engaged University (ACEEU).

(Sultan Muhammad V berkenan hadiri Istiadat Pemasyhuran Canselor, Pro-Canselordan Konvokesyen Ke-12 UMK)


Banjir di Perak: Seramai 618 orang masih ditempatkan di lapan PPS

IPOH, 23 November - Jumlah penduduk terjejas banjir di negeri Perak kini seramai 618 orang daripada 177 keluarga sehingga pukul 4 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan, sebanyak lapan pusat pemindahan sementara (PPS) masih dibuka di empat daerah berbeza.  PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 153 penduduk daripada 41 keluarga.

Sementara itu, PPS Sekolah Agama Rakyat Padang serai dan PPS Sekolah Kebangsaan Beruas di daerah Manjung pula menempatkan 236 penduduk daripada 73 keluarga.  Manakala 211 penduduk daripada 56 keluarga masih ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah.  PPS Sekolah Agama Rakyat Shafie Batu Hampar di daerah Larut Matang dan Selama menempatkan 18 penduduk daripada 7 keluarga.


Polis Perak tumpaskan sindiket edar dadah

(Ketua Polis Perak, Datuk Mohd Yusri Hassan Basri bercakap pada sidang media di Ibu Pejabat Polis Kontinjen (IPK) Perak, di Ipoh)

IPOH, 23 November - Polis Perak berjaya menumpaskan sindiket pengedaran pelbagai jenis dadah dengan merampas lebih 13 kilogram bahan terlarang itu.  Ketua Polis Perak, Datuk Mohd Yusri Hassan Basri berkata pihaknya merampas dadah jenis ketamin, ganja dan syabu selain turut menahan 10 pengedar dadah hasil serbuan yang dilakukan di sekitar Ipoh.  Jelasnya, dadah berkenaan boleh digunakan oleh kira-kira 23,000 penagih di sekitar Ipoh.

(Ketua Polis Perak, Datuk Mohd Yusri Hassan Basri menunjukkan antara dadah yang berjaya dirampas dalam serbuan yang dilakukan di sekitar Ipoh)

"Mungkin dalam kesibukan kita dalam menghadapi pilihan raya ini mereka mungkin mengambil kesempatan untuk menjalankan pengedaran aktiviti dadah ini, tapi walau pun ini, pihak kita dapat menghidu kegiatan-kegiatan mereka ini dengan menangkap mereka tadi," kata beliau dalam sidang media di Ibu Pejabat Polis Kontinjen (IPK) Perak, di sini hari ini.  Kesemua kes disiasat bawah Seksyen 39B Akta Dadah Berbahaya 1952.


Pengerusi parti politik, tiga lagi didakwa memperdagangkan manusia

(Tertuduh kes memperdagangkan manusia bagi tujuan eksploitasi)

BUTTERWORTH, 23 November- Pengerusi parti politik Penang Front Party (PFP) dan tiga individu termasuk seorang wanita dihadapkan ke Mahkamah Sesyen Buttterworth dengan sejumlah 30 pertuduhan memperdagangkan manusia bagi tujuan eksploitasi kerja membabitkan 10 mangsa warga tempatan sejak Februari lalu.

Datuk Ooi Khar Giap, 55, dan tiga lagi tertuduh, iaitu Chye Lay Hoon, 52; Lim Yong Choon, 47 dan Woong Chew Hoe, 40, bagaimanapun mengaku tidak bersalah selepas semua pertuduhan berkenaan dibacakan jurubahasa dalam bahasa Mandarin di hadapan Hakim Noor Aini Yusof.Mengikut pertuduhan, Khar Giap yang juga pengarah sebuah syarikat, dan Lay Hoon sebagai Pengurus Sumber Manusia didakwa mencapai niat bersama memperdagangkan 10 mangsa di sebuah premis di Taman Tangling Indah, Simpang Ampat dalam daerah Seberang Perai Selatan, antara 14 Februari hingga 27 Oktober lalu.  Pertuduhan dibuat mengikut Seksyen 12 Akta Antipemerdagangan Orang dan Antipenyeludupan Migran 2007 (ATIPSOM) dan dibaca bersama Seksyen 34 Kanun Keseksaan yang memperuntukkan hukuman penjara hingga 15 tahun dan boleh dikenakan denda, jika sabit kesalahan.  Dalam pada itu, dua pekerja kepada pengarah syarikat tersebut iaitu Yong Choon dan Chew Hoe mengaku tidak bersalah atas 20 pertuduhan bersubahat bersama-sama dua tertuduh dengan memperdagangkan manusia bagi tujuan eksploitasi kerja di lokasi dan tarikh sama.  Kedua-dua tertuduh dituduh mengikut Seksyen 109 Kanun Keseksaan yang dibaca bersama Seksyen 12 ATIPSOM yang memperuntukkan hukuman penjara hingga 15 tahun dan boleh dikenakan denda, jika sabit kesalahan.  Kes dikendalikan Timbalan Pendakwa Raya, Mohammad Syafiq Nasrullah Saleem Ali dan kesemua tertuduh diwakili peguam Teh Yi Kai dan Pang Chuin Keat.  Noor Aini kemudian membenarkan keempat-empat tertuduh diikat jamin dengan nilai keseluruhan berjumlah RM362,000 dengan masing-masing seorang penjamin.Mereka juga dikenakan syarat tambahan perlu melapor diri di balai polis berhampiran setiap bulan, selain pasport diserahkan kepada mahkamah.Mahkamah kemudian menetapkan 4 Januari tahun depan sebagai tarikh sebutan semula kes.

(Empat tertuduh kes memperdagangkan manusia dihadapkanke Mahkamah Sesyen Butterworth)


Pejabat Anwar terus jadi lokasi tumpuan media

(Pengamal media berkumpul di luar pejabat Pengerusi Pakatan Harapan (PH), Datuk Seri Anwar Ibrahim di Jalan Gasing, Petaling Jaya)

PETALING JAYA, 23 November - Pejabat Pengerusi Pakatan Harapan (PH), Datuk Seri Anwar Ibrahim di Jalan Gasing, di sini, terus menjadi menjadi lokasi tumpuan pengamal media, meski memasuki hari keempat pasca Pilihan Raya Umum ke-15 (PRU15).  Beberapa pemimpin PH juga dilihat mula berkumpul di pejabat itu sejak tengah hari tadi.  Antara pemimpin PH yang hadir termasuklah Timbalan Presiden Parti Keadilan Rakyat (PKR), Rafizi Ramli, Menteri Besar Selangor, Datuk Seri Amirudin Shaari dan Ketua Setiausaha PH, Datuk Seri Saifudin Nasution.  Pengarah Komunikasi PH, Fahmi Fadzil dan Ketua Angkatan Muda Keadilan, Adam Adli dilihat turut hadir  Selain itu, kehadiran Presiden Parti Cinta Sabah (PCS), Datuk Seri Anifah Aman antara yang turut mencuri tumpuan para pengamal media.

(Pengerusi Pakatan Harapan (PH), Datuk Seri Anwar Ibrahim melambai kepada pengamal mediayang berkumpul di luar pejabat beliau di Jalan Gasing, Petaling Jaya)

Kehadiran mereka adalah bagi membincangkan perkembangan terkini politik negara dan isu-isu semasa yang melibatkan kepentingan parti.  Terdahulu, Datuk Seri Anwar tiba di pejabatnya pada pukul 11.50 tengah hari.  Beliau sempat menyantuni para petugas media dan menyampaikan makanan tengah hari.  Lebih 50 pengamal media dari pelbagai agensi sudah berkumpul di perkarangan pejabat tersebut sejak pukul 8.00 pagi tadi.


Zahid Hamidi nafi letak jawatan, surat palsu disebar

KUALA LUMPUR, 23 November- Datuk Seri Dr Ahmad Zahid Hamidi menafikan dakwaan peletakan jawatan sebagai Pengerusi Barisan Nasional (BN) dan Presiden UMNO seperti dinyatakan dalam surat palsu yang tersebar melalui media sosial.Berdasarkan hantaran Facebook, beliau memohon supaya tidak mengeruhkan lagi keadaan.“Surat yang telah disebarkan seperti berikut adalah palsu dan rekaan manusia yang tidak bertanggungjawab. Mohon doakan yang terbaik untuk dalam keadaan sekarang ini,” tegasnya hari ini.Surat palsu itu mendakwa satu mesyuarat tergempar telah diadakan dengan dihadiri oleh pemimpin utama setiap parti gabungan BN dan pimpinan tertinggi BN.Selain itu, ia mendakwa beberapa keputusan telah dicapai untuk menentukan gabungan mana yang akan disokong BN, sama ada Perikatan Nasional (PN) atau Pakatan Harapan (PH) pada hari ini.Mengikut surat palsu tersebut, turut didakwa Ahmad Zahid dengan berat hati meletakkan jawatan sebagai Pengerusi BN dan Presiden UMNO atas dasar tanggungjawab di atas kekalahan besar BN pada Pilihan Raya Umum ke-15 (PRU15).Malah, ia turut mendakwa Datuk Seri Ismail Sabri Yaakob akan memangku jawatan itu sehingga pemilihan UMNO diadakan pada Januari 2023.


Saarani umum portfolio Ahli Majlis Mesyuarat Kerajaan Negeri Perak (EXCO)

IPOH, 23 November - Menteri Besar Perak, Datuk Saarani Mohamad hari ini mengumumkan 10 portfolio Ahli Majlis Mesyuarat Kerajaan Negeri Perak (EXCO) selepas beliau dilantik menjadi Menteri Besar Perak ke-15.  Beliau yang juga Ahli Dewan Undangan Negeri (ADUN) Kota Tampan memegang portfolio Agama Islam, Kewangan, Keselamatan, Tanah, Sumber Asli, Perancangan Ekonomi dan GLC.  Beliau berkata senarai yang diumumkan membariskan gabungan 10 pemimpin berpengalaman termasuk mereka yang pernah menjadi Ahli Mesyuarat Kerajaan Negeri sebelum ini.  "Kesemua Ahli Majlis Mesyuarat Kerajaan Negeri Perak telah mengadakan mesyuarat buat kali pertama bagi membincang dan memutuskan beberapa perkara penting hari ini."Antaranya, mesyuarat bersetuju supaya Mesyuarat Pertama dan Mesyuarat Kedua Tahun Pertama Dewan Negeri Ke-15 Perak Darul Ridzuan akan diadakan pada 19 Dis bagi pembentangan Bajet 2023," katanya pada sidang media mengumumkan barisan Exco itu di sini hari ini.Beliau turut mengumumkan pelantikan Datuk Mohamad Zahir Abdul Khalid sebagai Speaker DUN Perak.Dalam pada itu, Datuk Seri Saarani memaklumkan Sidang Dewan Undangan Negeri (DUN) akan diadakan pada 19 Disember depan bagi pembentangan Bajet 2023.

(Menteri Besar Perak, Datuk Saarani Mohamad berkata demikian dalam sidangmedia hari ini/Foto FB SUK Perak)


SHAH ALAM, 23 November- Sebanyak 98 buah kolam, tasik dan bekas lombong di Selangor akan digunakan dalam menghadapi kemarau pada 2025.  Ia membabitkan 20 bekas lombong yang sudah diwartakan melalui Lembaga Urus Air Selangor (LUAS) selain 78 kolam tambahan baharu yang turut dikenalpasti.  Exco Infrastruktur dan Kemudahan Awam, Pemodenan Pertanian dan Industri Asas Tani, Ir Izham Hashim berkata daripada keseluruhan itu, kerajaan negeri sudah meluluskan 21 buah kolam dipilih untuk dinaik taraf dalam Skim Jaminan Air Mentah.  Katanya, kolam yang dipilih ini dijangka mampu menyediakan tambahan bekalan air dengan ketahanan selama dua bulan.  "Kolam-kolam tersebut akan dinaik taraf dengan infrastruktur tambahan dengan jangkaan kapasiti sekarang iaitu 14 juta meter padu kepada 21 juta meter padu," kata Ir Izham ketika menjawab soalan Adun Subang Jaya Michelle Ng Mei Sze mengenai pelan tindakan kerajaan negeri untuk menghadapi kemarau berpanjangan bermula tahun 2025 pada sidang Dewan Undangan Negeri (DUN) Selangor, di sini.

(98 kolam, tasik, bekas lombong di Selangor digunakan hadapi kemarau 2025)


Polis Perak nafi berlaku rusuhan di Pejabat UMNO Lenggong

IPOH, 23 November - Polis Perak menafikan berlakunya kejadian rusuhan di hadapan Pejabat UMNO Bahagian Lenggong selepas berakhirnya Pilihan Raya Umum ke-15 (PRU15).  Ketua Polis Perak, Datuk Mohd Yusri Hassan Basri mengesahkan perkara tersebut selepas gambar mengenai kejadian tersebut tular di media sosial.  Hasil semakan mendapati gambar dimuat naik merupakan penugasan kawalan keselamatan semasa malam penjumlahan undi di perkarangan Dewan Merdeka Majlis Daerah Lenggong. Ketika gambar tersebut diambil juga, tiada sebarang insiden yang berlaku.  Susulan penularan tersebut, satu laporan polis dibuat dan kes disiasat di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Dalam perkembangan sama, beliau turut memaklumkan sepanjang PRU15, pihaknya menerima sebanyak 281 laporan berkaitan kesalahan semasa berkempen. Daripada jumlah itu, 25 kertas siasatan telah dibuka membabitkan lima tangkapan. Pada hari pengundian pula, sebanyak 43 laporan diterima berkaitan kesalahan di bawah Akta Kesalahan Pilihan Raya 1954 dan Kanun Keseksaan.

(Datuk Saarani Mohamad dilantik Menteri Besar Perak yang ke-15 pada Isnin lalu)


MenterI Besar Perlis mula tugas rasmi hari ini

(Mohd Shukri tiba di Kompleks Dewan Undangan Negeri dan kemudian mengimbas cap jari pada perakam waktu di Pejabat Menteri Besar 9.00 pagi/Pejabat Menteri Besar Perlis)

KANGAR, 23 November- Ahli Dewan Undangan Negeri (ADUN) Sanglang, Mohd Shukri Ramli yang dilantik sebagai Menteri Besar Perlis Ke-8 petang semalam memulakan tugas secara rasminya hari ini.Beliau tiba di Kompleks Dewan Undangan Negeri dan kemudian mengimbas cap jari pada perakam waktu di Pejabat Menteri Besar jam 9.00 pagi.Turut hadir menyambutnya ialah Setiausaha Kerajaan Negeri, Datuk Seri Hasnol Zam Zam Ahmad serta pegawai kanan Pejabat Setiausaha Kerajaan Negeri Perlis.Mohd Shukri yang juga Pengerusi Perikatan Nasional Negeri kemudian menghadiri sesi Taklimat Pembangunan dan Kewangan Negeri.Sementara itu, senarai nama barisan Exco Kerajaan Negeri telah dihantar kepada Ibu Pejabat Perikatan Nasional dan keputusan bakal diketahui sebelum Majlis Istiadat Pelantikan dan Mengangkat Sumpah Ahli-Ahli Majlis Mesyuarat Kerajaan Negeri yang dijadual petang Jumaat ini di Istana Arau.

(ADUN Sanglang, Mohd Shukri Ramli yang dilantik sebagai Menteri Besar Perlis memulakan tugas secara rasminya hari ini/Pejabat Menteri Besar Perlis)


Banjir Perak: 735 penduduk terjejas

IPOH, 23 November- Jumlah penduduk terjejas banjir di Perak melibatkan seramai 735 orang daripada 209 keluarga. Setakat pukul 10.00 Pagi.Sekretariat Jawatankuasa Pengurusan Bencana Negeri menerusi kenyataan memaklumkan, Sebanyak sembilan Pusat Pemindahan Sementara (PPS) masih dibuka di lima daerah berbeza.  "Di daerah Hilir Perak, dua PPS menempatkan 227 penduduk daripada 60 keluarga.  "Selain itu, di daerah Kerian, PPS Sekolah Kebangsaan Alor Pongsu menempatkan 20 penduduk daripada 8 keluarga," menurut kenyataan itu.  Sementara itu, PPS Sekolah Agama Rakyat Padang serai dan PPS Sekolah Kebangsaan Beruas di daerah Manjung pula menempatkan 256 penduduk daripada 78 keluarga.  Manakala 214 penduduk daripada 56 keluarga masih ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah.  PPS Sekolah Agama Rakyat Shafie Batu Hampar di daerah Larut Matang dan Selama menempatkan 18 penduduk daripada 7 keluarga.

(Jumlah penduduk terjejas banjir di Perak melibatkan seramai 735 orang)


Melaka sasar negeri lestari, aspek kebersihan dan keindahan dipertingkat

BANDAR RAYA MELAKA, 23 November-Kerajaan negeri Melaka memperuntukkan RM210,000 bagi penganjuran Pertandingan Kebersihan dan Keindahan Negeri Melaka.  Exco Perumahan, Kerajaan Tempatan dan Alam Sekitar, Datuk Zaidi Attan berkata ia khusus untuk menerapkan nilai kecintaan terhadap keindahan seterusnya menuju ke arah negeri lestari.  "Kita nak tingkatkan lagi usaha-usaha dalam melestarikan negeri Melaka termasuk merentasi pentadbiran, agensi di bawah PBT dan bukan di bawah PBT.Kita selaraskan program-program menerusi indikator melalui Murni Net," kata Zaidi kepada pemberita RTM selepas menyempurnakan penyampaian hadiah pertandingan berkenaan di sebuah hotel, di sini Menurutnya, pertandingan berkenaan akan dijadikan sebagai acara tahunan selain kategori yang dipertandingkan akan diperluas mengikut keperluan.  Mengulas lanjut, beliau berkata Melaka antara 10 negeri di bawah pihak berkuasa tempatan (PBT) terbaik di Malaysia dan berharap status dan pencapaian itu dapat dikekalkan atau mencapai tahap lebih baik.


PKB adakan taklimat hala tuju pembangunan semula Kampong Bharu

KUALA LUMPUR, 22 November - Perbadanan Pembangunan Kampong Bharu (PKB) hari ini mengadakan pertemuan dengan pewaris dan pemilik tanah Kampong Bharu bagi memberi penjelasan berkenaan hala tuju baharu pembangunan semula kawasan berkenaan.Sesi taklimat dan penerangan Pelan Induk Pembangunan Kampong Baharu 2040 (PIPKB) ini merupakan sesi taklimat terakhir untuk tahun ini. Menurut Ketua pegawai Eksekutif PKB, Datuk Lokman Omar, program yang bermula awal tahun ini dilaksanakan secara bersasar bertujuan memberi pemahaman kepada pemilik dan pewaris terhadap kaedah dan mekanisme pelaksanaannya.Sesi taklimat hari ini dihadiri pemilik dari blok A30, A31, A32 serta A19 dan merupakan penduduk kampung Paya dan sebahagian penduduk kampung Masjid.

"Taklimat ini merupakan libat urus yang kita panggil pemilik-pemilik tanah datang ke PKB untuk menerangkan pembangunan Kampong Baru masa akan datang, di mana kita telah menukarkan strategi daripada untuk membangunkan secara keseluruhan kepada dalam bentuk blok-blok yang kita cadangkan sebanyak 44 blok, dua blok telah ada pembangunan, ada baki 42 lagi, jadi kita nak memberitahu mereka pembangunan secara blok-blok ini, kita akan teruskan," kata beliau. Namun Lokman menjelaskan, sebelum projek pembangunan Kampong Bharu dapat diteruskan, utiliti dan infrastruktur di kawasan berkenaan perlu diperbaiki dan dinaik taraf terlebih dahulu memandangkan ia jauh ketinggalan. Selain dari itu, pihaknya turut giat mempromosikan blok-blok pembangunan kepada syarikat berkaitan kerajaan (GLC), pemaju swasta dan pelabur .PKB juga mengalu-alukan kerjasama dari pelbagai pihak untuk membangunkan semula Kampong Bharu bagi mewujudkan sebuah pembangunan bandar yang lebih teratur dan berdaya huni untuk masa depan.


Andalusia - BSN tawar pakej pembiayaan peribadi tunai haji, umrah dan ziarah

KUALA LUMPUR, 23 November - Umat Islam kini berpeluang menunaikan ibadah haji, umrah dan ziarah dengan bayaran bulanan serendah 151 ringgit sebulan.

Ini menerusi pakej pembiayaan peribadi di bawah skim Islamik BSN MyRinggit-i yang diperkenalkan Andalusia Travel & Tours Sdn. Bhd. (Andalusia) dengan kerjasama Bank Simpanan Nasional (BSN).

Pengarah dan Penasihat Undang-Undang Andalusia Travel & Tours Sdn Bhd, Ida Riswana Idris berkata skim pembiayaan berkonsepkan 'murabahah tawarruq' itu bertujuan menggalakkan lebih ramai umat Islam terutamanya golongan belia menunaikan ibadah haji dan umrah.

“Sekiranya dapat kelulusan pihak bank (BSN), bank akan mengagihkan kepada Andalusia untuk pembayaran umrah atau haji pelanggan, yang mana jemaah boleh pergi menunaikan ibadah berkenaan terlebih dahulu.

“Pada waktu itu mereka sudah mengetahui berapakah nilai bayaran bulanan yang perlu dibayar dan pembayaran boleh dibuat selepas mereka pulang daripada menunaikan ibadah, mengikut kontrak perjanjian dengan bank,” katanya dalam majlis Menandatangani Perjanjian Persefahaman (MoU) antara BSN dan Andalusia, di sini.

Sementara itu, Ketua Pegawai Perniagaan BSN, Mujibburrahman Abd Rashid berkata pihaknya menyasarkan sebanyak 1,500 permohonan setahun bagi pakej pembiayaan peribadi berkenaan.

"Skim ini paling penting adalah kita hendak menggalakkan golongan-golongan muda untuk menunaikan umrah dan haji," katanya.

Tambah Mujibburrahman, pemohon pakej pembiayaan berkenaan boleh membuat permohonan di bawah skim Islamik BSN MyRinggit-i dengan minimum RM10,000 hingga RM200,000 dalam tempoh minimum dua hingga 10 tahun.

“Sempena dengan pelancaran pakej terbaharu ini, pelanggan berpeluang untuk menikmati kadar menarik serendah 2.52 peratus tertakluk pada terma dan syarat, khusus untuk yang membuat permohonan sebelum 31 Disember 2022,” katanya.


Malaysia masih di bawah 'kerajaan sementara'

KUALA LUMPUR, 22 November- Perdana Menteri Datuk Seri Ismail Sabri Yaakob berkata kerajaan pimpinannya kekal sebagai kerajaan sementara atau ‘caretaker government’, dan begitu juga Kabinetnya yang kekal sebagai ‘caretaker Cabinet’.“Jadi rakyat jangan keliru, seolah-olah sekarang ini tidak ada kerajaan, kerajaan lama masih kekal sebagai kerajaan sementara atau ‘caretaker goverment.’“Malah Kabinet yang lepas pun masih berfungsi sebagai ‘caretaker Cabinet’ kecuali mereka yang tidak bertanding ataupun kalah dalam pilihan raya, mereka mungkin tak boleh menjawat jawatan menteri seperti dahulu sebab dia bukan ahli parlimen lagi,” katanya dalam kenyataan di sini hari ini.Ismail Sabri berkata satu sesi sidang khas parlimen akan diadakan bagi membentangkan bajet khas untuk membayar gaji penjawat awam sebelum 31 Disember, jika masih tiada kerajaan dibentuk dalam masa terdekat.Sehubungan itu katanya penjawat awam tidak perlu bimbang, gaji mereka tetap akan dibayar, sambil menjelaskan bahawa sesi sidang khas itu akan dilaksanakan secara ringkas tanpa ada sesi perbahasan.“Ia perlu dibentang sebelum hujung Disember untuk bayaran gaji Januari. Ia akan dibentang dan dilulus sebulat suara,” katanya.- BERNAMA


PN tidak akan bekerjasama dengan PH tubuh kerajaan baharu - Muhyiddin

(Tan Sri Muhyiddin Yassin bercakap dalam sidang media di perkarangan kediamannyadi Bukit Damansara, Kuala Lumpur)

KUALA LUMPUR, 22 November - Pengerusi Perikatan Nasional (PN) Tan Sri Muhyiddin Yassin sekali lagi menegaskan PN tidak akan bekerjasama dengan Pakatan Harapan untuk membentuk kerajaan baharu.Perkara itu antara yang dimaklumkan beliau kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dalam pertemuan petang tadi."Tuanku mencadangkan kita bekerjasama dengan PH untuk bentuk 'unity government' (kerajaan perpaduan), tetapi kami bincang sejak awal lagi, tidak akan berkerjasama dengan PH, itu pendirian parti kita, kita putus tak setuju," kata beliau dalam satu sidang media di perkarangan kediamannya di Bukit Damansara, di sini.  Muhyiddin turut memaklumkan PN sudah menghantar 115 Surat Akuan Berkanun Ahli Parlimen secara dalam talian kepada Istana Negara semalam.

(Tan Sri Muhyiddin Yassin bercakap dalam sidang media di perkarangan kediamannya di Bukit Damansara, Kuala Lumpur/ Foto BERNAMA)

Perkara itu menjadikan beliau yakin untuk membentuk kerajaan baharu setelah menerima pengesahan dokumen daripada Setiausaha Sulit Al-Sultan Abdullah, Kolonel Datuk Nazim Mohd Alim bahawa dokumen surat akuan diterima. Namun demikian, ketika sesi menghadap petang tadi, beliau telah dimaklumkan bilangan itu tidak mencukupi untuk membentuk kerajaan. Terdahulu, Muhyiddin dan Pengerusi Pakatan Harapan, Datuk Seri Anwar Ibrahim menghadap Seri Paduka Baginda di Istana Negara petang tadi.


Ahli perniagaan dipenjara 3 bulan dan denda

(Tertuduh, Reduan Mahamood, 58 tahun mengaku bersalah)

KAJANG, 21 November- Video seorang lelaki yang tular di media sosial kerana memukul dan menendang isterinya dipenjara selama tiga bulan dan denda RM2,000 atas dakwaan sengaja mendatangkan kecederaan terhadap mangsa.Sekiranya tertuduh gagal membayar denda, mahkamah memerintahkan tertuduh dikenakan tambahan hukuman penjara selama sebulan.Tertuduh, Reduan Mahamood, 58 tahun mengaku bersalah melakukan perbuatan berkenaan pada 14 November lalu di hadapan Majistret Nik Siti Norazlini Nik Mohamed Faiz.Ahli perniagaan itu didakwa sengaja mendatangkan kecederaan ke atas Adrina Mohd. Ariff, 45 tahun, dengan cara memukul dan menendang mangsa menggunakan tangan serta kaki.Kesalahan itu dilakukan di sebuah unit kondominium di Batu 9, Cheras. Tertuduh melakukan kesalahan di bawah Seksyen 323 Kanun Keseksaan.Kejadian itu tular pada 17 November lalu dirakam oleh seorang individu sebelum dimuat naik di media sosial.Video berdurasi satu minit tujuh saat itu memaparkan lelaki berambut panjang menarik tudung wanita berkenaan sebelum mangsa di heret dan di tendang berkali-kali di muka serta badan.Seorang kanak-kanak perempuan menangis juga terlihat dalam rakaman itu sambil mengangkat tangan sebagai tanda memohon maaf kepada individu terbabit.


Insiden kekacauan di Kuala Terengganu, TFC mohon maaf

(Bas ditembusi batu selepas perlawanan antara Selangor FC dan Terengganu FC)

GONG BADAK, 22 November- Terengganu FC kesal dan mengecam sekeras-kerasnya insiden kekacauan yang berlaku di luar stadium selepas tamat perlawanan Bola Sepak Separuh Akhir kedua Piala Malaysia 2022 semalam.Dalam satu kenyataan di laman Facebook TFC Insiden kekacauan yang dicetuskan segelintir penyokong itu adalah tindakan tidak bertanggungjawab dan telah mencemarkan nama baik pasukan khususnya, serta komuniti bola sepak umumnya.Pihak pengurusan TFC secara terbuka ingin memohon maaf kepada pihak Selangor FC atas insiden yang berlaku dan menegaskan ia tidak mewakili serta menggambarkan imej serta keperibadian keseluruhan penyokong yang telah menunjukkan komitmen serta disiplin yang sangat baik sepanjang kempen Liga Super dan Piala Malaysia.Dalam satu video yang tular di media sosial, bas yang membawa pemain Selangor FC telah dilempar pelbagai objek termasuk batu yang turut menembusi tingkap bas. Dalam pada itu, satu kertas siasatan telah dibuka oleh Polis Kuala Terengganu untuk tindakan selanjutnya.Semalam Selangor FC berjaya mengatasi halangan terbesar mereka Terengganu FC dan melangkah ke pentas final Piala Malaysia untuk berentap dengan Juara Liga Super Johor Darul Ta'zim (JDT), selepas menang dengan agregat 3-2.Dalam aksi di Stadium Sultan Mizan Zainal Abidin di Kuala Nerus malam tadi, TFC berjaya meraih kemenangan 1-0 namun tewas menerusi keputusan agregat.


ADUN Sanglang dilantik Menteri Besar Perlis ke-8

(Mohd Shukri Ramli angkat sumpah Menteri Besar Perlis)

ARAU, 22 November- Ahli Dewan Undangan Negeri (ADUN) Sanglang, Mohd Shukri Ramli mengangkat sumpah sebagai Menteri Besar Perlis yang baharu petang tadi.Beliau menerima watikah pelantikan daripada Raja Perlis, Tuanku Syed Sirajuddin Putra Jamalullail pada Istiadat Pelantikan dan Mengangkat Sumpah Jawatan Menteri Besar Perlis di Bilik Hijau, Istana Arau.Berangkat sama pada majlis berkenaan, Raja Muda Perlis, Tuanku Syed Faizuddin Putra Jamalullail.Tuanku Syed Sirajuddin memberi perkenan pelantikan Mohd Shukri berpandukan Undang-Undang Tubuh Kerajaan Perlis.Mohd Shukri, 61 menjadi Menteri Besar Perlis ke-8.Pelantikan Pengerusi Perikatan Nasional (PN) Perlis itu sebagai Menteri Besar dipersetujui kepimpinan tertinggi PN yang menyerah watikah lantikan pada Ahad lepas sebelum mendapat perkenan Tuanku Syed Sirajuddin pada Isnin.Mohd Shukri yang juga Pesuruhjaya PAS Perlis adalah ADUN Sanglang selama tiga penggal berturut-turut sejak 2013.PN berjaya membentuk kerajaan negeri selepas menang 14 daripada 15 kerusi DUN selain menyapu bersih tiga kerusi Parlimen iaitu Padang Besar, Arau dan Kangar pada Pilihan Raya Umum ke-15 (PRU15).

(Tuanku Syed Sirajuddin Putra Jamalullail pada Istiadat Pelantikan dan Mengangkat Sumpah Jawatan Menteri Besar Perlis)


Bajet MAIWP 2023, diperuntuk RM1.45 bilion

KUALA LUMPUR, 22 November- Majlis Agama Islam Wilayah Persekutuan (MAIWP) memperuntukkan RM1.45 bilion bagi bajet tahun 2023.  Pengerusinya, Tan Sri Dr. Mohd Daud Bakar berkata, jumlah itu telah meningkat sebanyak 13.54%, berbanding bajet 2022 iaitu sebanyak RM1.28 bilion. Ketika mengumumkan Bajet MAIWP 2023 di ibu negara beliau berkata, dana besar itu memfokuskan pengagihan, pengurusan dan pembangunan di semua Wilayah Persekutuan merangkumi Kuala Lumpur, Labuan, dan Putrajaya.  Tan Sri Dr. Mohd Daud Bakar, Pengerusi Majlis Agama Islam Wilayah Persekutuan (MAIWP)  "Untuk pengetahuan semua pada tahun ini kita mensasarkan kutipan zakat sebanyak RM900 juta jadi kita harap tahun hadapan peningkatan kepada RM1 billion dan semakin bertambah. Lain-lain anggaran pendapatan MAIWP tahun 2023 terdiri daripada aktiviti sewaan, yuran pengajian, serta pelaburan dan peruntukan geran daripada Kementerian Kewangan melibatkan perbelanjaan mengurus dan pembangunan," katanya di sini. Ia berikutan anggaran pendapatan MAIWP tahun depan yang meningkat sebanyak 15.7% bersamaan dengan RM1.28 bilion berbanding tahun 2022 yang mencatatkan RM1.11 bilion.  Bagi menampung anggaran perbelanjaan tahun 2023, MAIWP juga telah menyediakan bajet defisit melalui pencairan rezab simpanan dan wang tunai sebanyak RM162.12 juta.  MAIWP juga mengambil inisiatif dengan menyalurkan Bantuan Zakat Khas MAIWP Insani kepada asnaf di semua Wilayah Persekutuan berikutan prihatin dengan cabaran kenaikan inflasi dan krisis geopolitik. Bantuan tersebut akan disalurkan secara berperingkat sehingga Disember tahun ini melibatkan hampir 74,000 penerima dengan jumlah perbelanjaan sebanyak RM50 juta.


BN tidak sokong PH atau PN, setuju jadi pembangkang - Ismail Sabri

KUALA LUMPUR, 22 November - Dewan Tertinggi Barisan Nasional (BN) telah membuat keputusan tidak menyokong mana-mana gabungan untuk membentuk kerajaan. Naib Presiden UMNO, Datuk Seri Ismail Yaakob berkata Barisan Nasional tidak menyokong Pakatan Harapan mahu pun Perikatan Nasional. Beliau menerusi satu hantaran di Facebook memaklumkan, tidak akan bersama Pakatan Harapan walau apa sekalipun, seperti yang dijanjikan. Jelasnya, BN bersetuju kekal sebagai pembangkang.

(Naib Presiden UMNO, Datuk Seri Ismail Yaakob)

“Alhamdulillah, Dewan Tertinggi BN telah membuat keputusan tidak menyokong mana-mana gabungan untuk membentuk kerajaan. BN tidak menyokong Pakatan Harapan (PH) mahupun Perikatan Nasional (PN),” katanya.Ismail Sabri adalah antara yang hadir pada mesyuarat Dewan Tertinggi BN yang dipengerusikan Pengerusi BN, Datuk Seri Dr Ahmad Zahid Hamidi di Menara Dato’ Onn, di sini hari ini.Hadir sama Timbalan Pengerusi BN, Datuk Seri Mohamad Hasan, Naib Pengerusi BN, Datuk Seri Dr Wee Ka Siong dan Tan Sri SA Vigneswaran serta Setiausaha Agung BN, Datuk Seri Dr Zambry Abdul Kadir.


Raja Muda titah graduan UniMAP berpegang teguh nilai integriti

(Graduan UniMAP pada Istiadat Konvokesyen UniMAP ke-16)

ARAU, 22 November- Raja Muda Perlis, Tuanku Syed Faizuddin Putra Jamalullail menitahkan agar setiap graduan Universiti Malaysia Perlis (UniMAP) berpegang kepada nilai integriti dan menjadi seorang pemimpin jujur.Kepimpinan yang adil dan tidak mengabaikan nilai integriti menjadi pendorong buat pihak-pihak lain untuk menghormati prinsip individu. Baginda turut mengingatkan, "ciri-ciri seorang pemimpin yang disayangi adalah terdiri daripada mereka yang memimpin dengan nilai kasih sayang, teladan dan bertoleransi. "Sentiasalah menyelami hati dan situasi pekerja bawahan masing-masing kerana tanpa mereka, seseorang pemimpin itu tidak mudah untuk berada di kemuncak kerjaya atau organisasinya."Baginda yang juga Canselor UniMAP bertitah demikian ketika menyempurnakan Istiadat Konvokesyen UniMAP ke-16 sidang ke-7 di Dewan Ilmu Kampus Alam UniMAP, Pauh Putra.Tuanku Syed Faizuddin turut berkenan menganugerahkan ijazah kepada 398 graduan di institusi itu.Graduan berkenaan terdiri daripada pelbagai bidang antaranya Sarjana Muda Kejuruteraan Bahan, Kejuruteraan Bioproses, Kejuruteraan Polimer, Kejuruteraan Metalurgi, Kejuruteraan Biosistem dan Sarjana Muda Teknologi Kejuruteraan Kimia Teknologi Makanan, Proses Kimia Industri serta Bioteknologi Industri.


APM Kedah sedia tempatkan anggota

(Kakitangan BES RTM Kedah menerima sijil peghargaan daripada APM)

ALOR SETAR, 22 November- Angkatan Pertahanan Awam Malaysia (APM) Kedah bersedia menempatkan seramai 33 anggota untuk bersedia menghadapi sebarang bencana atau kes kecemasan menjelang Penamaan Calon di Parlimen Padang Serai di Kulim Kedah pada Pilihan Raya Umum PRU ke-15 (PRU15), Khamis ini.  Pengarahnya, Leftenan Kolonel (PA) Awang Askandar Ampuan Yaacob berkata, kesemua anggota terbabit adalah daripada APM Kulim serta sudah mencukupi untuk melakukan tugas berkenaan.  "Insya-Allah sebelum ini pada hari penamaan calon dan PRU15 Sabtu lalu, keadaan semua terkawal dan berharap pada hari penamaan calon bagiParlimen Padang Serai juga akan berada dalam keadaan baik."  Bilik gerakan APM akan diwujudkan dan anggota akan ditempatkan sebagai persediaan sepanjang tempoh penamaan calon.Pengundian awal akan diadakan pada 3 Disember serta Hari Pengundian 7 Disember depan.  Beliau ditemui media selepas majlis Himpunan Setia APM di Kompleks APM di Alor Setar hari ini.  Pada Majlis itu Pengarah Penyiaran Kedah Sharimah Abu Bakar dan timbalannya Rohani Musa masing-masing menerima watikah pelantikan sebagai Leftenan Kolonel Kehormat APM dan Kapten Kerhormat APM.  Wartawan, jurukamera dan kakitangan Berita Ehwal Semasa (BES) RTM Kedah turut menerima sijil penghargaan APM atas sumbangan menghargai komitmen pelaporan berita bencana dan kes bawah APM Kedah tahun ini.